ועדת הכספים, כנסת 19, פרוטוקול מספר 171, 2013-08-28 10:00

ניסן סלומינסקי: בוקר טוב.

ניסן סלומינסקי: בוקר טוב לכל חבריי שחזרו מחופשתם, או עשו הפסקה בחופשתם.

יעקב ליצמן: אדוני היושב ראש, יש לי הצעה לסדר.

ניסן סלומינסקי: כבר?

ניסן סלומינסקי: יש לך איזה שם של מועמד?

יעקב ליצמן: לא, אני דווקא מאוד מעריך את הדיון, אני כתבתי אפילו במכתב שצריך דיון על מינוי הנגיד, אבל אם אנחנו דנים על מינויים, אני חושב שצריך לקיים דיון בוועדת הכספים על מינוי שר האוצר, איך ממנים שר אוצר.

ניסן סלומינסקי: זה רעיון.

ניסן סלומינסקי: התשובה היא פשוטה, אבל זה רעיון.

יעקב ליצמן: אז אני מבקש, בסדר היום לדיון הבא שיהיה מינוי שר אוצר, איך ממנים אותו, צריך השכלה, לא צריך השכלה, יודע מה זה ה-OECD, לא יודע מה זה ה-OECD.

עיסאווי פריג': אתה יודע, לפי קצב הדברים, ראש הממשלה צריך ללמוד משר האוצר.

יעקב ליצמן: לא יודע בביטחון.

עיסאווי פריג': כי ראש הממשלה עושה שליפות, לפחות יאיר אומר 'אני לא יודע, לומד'.

יעקב ליצמן: לא, הבעיה שהוא מבין בביטחון, אנחנו צריכים ראש ממשלה שלא מבין בביטחון.

יעקב ליצמן: כי שר האוצר לא מבין בכלכלה.

ניסן סלומינסקי: טוב, רבותיי, אנחנו פותחים את הישיבה.

ניסן סלומינסקי: נציגת בנק ישראל נמצאת פה?

<טידה שמיר: כן.

ניסן סלומינסקי: רבותיי, פעם שלישית, בוקר טוב.

ניסן סלומינסקי: מאחר, חברי הכנסת, שלא נפגשנו, היינו רגילים להיפגש כל יום כל היום ולפעמים גם בלילה, אז פתאום הייתה לנו איזה הפסקה קטנה, הרגשנו לא כל כך נוח, אז החלטנו להיפגש שוב.

ניסן סלומינסקי: בוקר טוב שוב לחבריי ולאורחים.

ניסן סלומינסקי: הנושא שלנו זה הנגיד ומי שמצטרף, מאחר שהנושא של מינוי נגיד הוא סמכות, או לא יודע איך לקרוא לזה, של ראש ממשלה, בשיתוף עם שר האוצר, אז באופן טבעי אנחנו באמת פנינו למשרד ראש הממשלה ולמשרד האוצר, אמרנו, 'אנחנו נדון פה ותשלחו נציגים'.

ניסן סלומינסקי: מתברר שהנושא עצמו הוא ספציפית של ראש ממשלה, לא של הלשכה ולא של אף אחד אחר, ושל שר האוצר כנראה, גם כן בלי זה, ולא - - -

יצחק כהן: איזה נושא?

ניסן סלומינסקי: של הנגיד, זה הנושא שלנו.

יצחק כהן: אתה רואה נגיד?

יצחק כהן: יש נגיד?

עיסאווי פריג': אמור להיות.

יצחק כהן: בעמדה הכי חשובה הכלכלה מופקרת.

יצחק כהן: ביזיון, זה חתיכת ביזיון.

יצחק כהן: העמדה הכי חשובה בכלכלה הישראלית מופקרת כמו אחת המדינות ה - - -

ניסן סלומינסקי: רב יצחק, אני עוד מעט אתן לך להגיד את זה.

יצחק כהן: גועל נפש, בושה וחרפה.

עיסאווי פריג': דיוני התקציב נגמרו, עכשיו אנחנו בדיונים אחרים.

ניסן סלומינסקי: רבותיי, אני קודם כל רוצה להציג את האנשים ואחר כך אנחנו נדבר לגופו.

ניסן סלומינסקי: באמת היה צריך להיות ראש הממשלה ושר האוצר פה, אבל מאחר שהם לא הגיעו הם שלחו את האיש שמבחינתם הוא האיש אשר על הוועדה, מה שנקרא, את אריה זוהר, שהוא המשנה למזכיר הממשלה והוא מרכז את הוועדות, בכלל, וגם את ועדת טירקל.

ניסן סלומינסקי: אז נמצא איתנו אריה זוהר שהוא ודאי שיוכל להעשיר אותנו, גם באינפורמציה כמה שהוא יוכל וגם בדברים שנרצה לדון בנושא.

יעקב ליצמן: ועדת טירקל גם בלתי חוקית, היא לא הוקמה לפי החוק.

יעקב ליצמן: ועדת טירקל, עד כמה שידוע לי, הממשלה אישרה אותה, אבל זה לא לפי החוק.

ניסן סלומינסקי: מצד שני מבנק ישראל, מאחר שהם הנוגעים בדבר, הם כאן יילכו בזהירות גדולה וכדי שזה יהיה באמת בזהירות גדולה, אז נמצאת איתנו היועצת המשפטית, טידה שמיר, וראש מטה הנגיד אדי אזולאי, נעים מאוד.

ניסן סלומינסקי: הם על הדברים האלה.

ניסן סלומינסקי: ונמצאים איתנו אולי עוד כאלה שיצטרפו, אז הם יציגו את עצמם כשהם ידברו.

ניסן סלומינסקי: עכשיו הנושא שאני ביקשתי לכנס זה את הנושא של נגיד.

ניסן סלומינסקי: הנגיד הוא היועץ הכלכלי של מדינת ישראל, של הממשלה, או ראש הממשלה - - -

עיסאווי פריג': זה לא יועץ כלכלי, זה הרבה יותר מזה.

ניסן סלומינסקי: ודאי.

ניסן סלומינסקי: הימים הם לא ימים פשוטים מבחינה כלכלית ואנחנו יודעים שמעבר לנושאים הכלכליים שכל העולם עטוף בהם ועדיין לא יודעים אם השתחררנו מזה וכו', גם המצב המדיני תמיד משליך על המצב הכלכלי ולא יכול להיות, אני אומר את זה במפורש, בלשון עדינה, שמדינת ישראל מתנהלת כבר כל כך הרבה זמן בלי נגיד או בלי היועץ הכלכלי הבכיר, מה שנקרא, שאמור לנווט את ה - - -

יצחק כהן: זה טעות.

יצחק כהן: קרנית נמצאת, היא עובדת וזה בסדר, רק שלא יפריעו לה, זה הכול.

יעקב ליצמן: לא, יכול להיות שלא צריך נגיד.

יצחק כהן: איפה ארגוני הנשים?

יצחק כהן: ריבונו של עולם.

יצחק כהן: למה אתן שותקות?

יצחק כהן: יש נגידה, אחת הטובות בעולם, עושה את תפקידה נאמנה, אגב, עכשיו היא עושה את זה כשהיא יודעת שהיא לא תהיה נגידה ואתן שותקות.

יצחק כהן: מה, היא לא מוכשרת?

יצחק כהן: מה, היא לא מתאימה?

ניסן סלומינסקי: אתה רוצה שהיא תתמנה בגלל שהיא אישה?

יצחק כהן: אל"ף, כן.

יצחק כהן: בי"ת, אני רוצה שהיא תתמנה בגלל שהיא ראויה.

ניסן סלומינסקי: אם היא ראויה, אז - - -

יצחק כהן: היא ראויה.

יצחק כהן: היא עושה את עבודתה עכשיו.

ניסן סלומינסקי: מה זה קשור לנשים?

יצחק כהן: לא, למה אתן שותקות?

יצחק כהן: למה אתן שותקות?

יצחק כהן: זה לא ייאמן.

יעקב ליצמן: אולי לא צריך את התפקיד בכלל.

ניסן סלומינסקי: אנחנו בכל אופן מבינים שכאן יש מהפך בתפיסת העולם של ש"ס - - -

יצחק כהן: כן, זו התפיסה, בניגוד לכל ההסתות.

ניסן סלומינסקי: להבא, ברשימה לכנסת וגם כנציגים בממשלה מטעם ש"ס תהיינה נשים.

ניסן סלומינסקי: כך אני מבין.

ניסן סלומינסקי: אני מבין את זה בשמחה.

יצחק כהן: רגע, אתה נגד קרנית?

ניסן סלומינסקי: לא, אני שמח.

יצחק כהן: אה, יופי.

ניסן סלומינסקי: לא, אני שמח על השינוי בש"ס.

יצחק כהן: היא עושה את עבודתה.

יצחק כהן: יש נגיד, היא פועלת והיא ממשיכה לפעול.

ניסן סלומינסקי: טוב, רב יצחק, מאחר שחזרת עם כל המרץ, התקשורת לקחה את העניין, עכשיו בואו ניכנס לדיון רציני - - -

יצחק כהן: מאוד רציני, מאוד רציני.

ניסן סלומינסקי: אף אחד לא חוסם שור בדישו ותוכל לומר את הדברים שאתה רוצה, רק במסגרת, ואני מבקש יותר לא לקטוע אותנו, לא רק אותי, כל אחד אחר, לא לקטוע, זהו.

ניסן סלומינסקי: אמרנו את שלכם, זהו.

ניסן סלומינסקי: לא יעלה על הדעת - - -

יצחק כהן: זה היה פרומו.

משה גפני: אבל יש עוד עמדה שלי, שמה שהממשלה עושה היא לא מצליחה.

יצחק כהן: אין סיעתא דשמיא.

משה גפני: בגלל שהיא נלחמת בתורה, לא היה דבר כזה שבחירת נגיד תהפוך להיות פארסה.

יצחק כהן: המשרה החשובה ביותר בכלכלה הישראלית.

משה גפני: אני כבר לא מדבר על סוריה ואני כבר לא מדבר על דברים אחרים.

משה גפני: מי שפוגע בתורה, לא מצליח לבחור נגיד.

משה גפני: מה שלא היה אף פעם במדינת ישראל.

ניסן סלומינסקי: דווקא בסוריה ובמצרים לטובת הממשלה - - -

יצחק כהן: לא, מי פוגע בתורה?

יצחק כהן: הבית היהודי פוגע בתורה?

ניסן סלומינסקי: בסוריה ובמצרים זה לטובת הממשלה.

יעקב ליצמן: אתה יודע למה?

יעקב ליצמן: הממשלה לא עושה כלום.

יצחק כהן: משה, הבית היהודי פוגע בתורה?

יצחק כהן: מה פתאום?

יצחק כהן: הבית היהודי פוגע בתורה?

יצחק כהן: חס וחלילה, מה אתה מדבר?

עיסאווי פריג': אבל מדיניות השליפות מצליחה בינתיים.

ניסן סלומינסקי: רבותיי, רבותיי.

ניסן סלומינסקי: כל אחד צריך להוציא.

ניסן סלומינסקי: טוב, רב יצחק, עכשיו אני מבקש ברצינות.

ניסן סלומינסקי: תבקש, תוכל לדבר וזהו, לא להפריע, לא לי ולא לאחרים.

יצחק כהן: אמרת את זה, בסדר.

ניסן סלומינסקי: אני אומר, אז אני מבקש שזה גם ימומש.

יצחק כהן: כל פעם שמשה יפריע, אני אעזור לו.

ניסן סלומינסקי: בכל אופן זה לא יעלה על הדעת שמשרה כל כך בכירה, כל כך מרכזית ובתקופות כאלה שהן משמעותיות, לא מאוישת, אין נגיד למדינת ישראל.

ניסן סלומינסקי: נכון, תמיד יש מישהו שהוא במקום הנגיד ויש מערכת שעובדת, ברוך ה', אבל זה לא יכול להיות.

ניסן סלומינסקי: כמו שאנחנו מבינים שלא יכול להיות שהמדינה תהיה בלי ראש ממשלה, למרות שיכולה להיות ממשלה במערכות אחרות.

משה גפני: אנחנו מבינים שאפשר להיות גם בלי ראש ממשלה.

יעקב ליצמן: גם בלי נגיד, גם בלי שר אוצר.

ניסן סלומינסקי: די, רבותיי.

ניסן סלומינסקי: מהבחינה הזאת אני רוצה להעלות כמה נקודות וגם להגיד לְמה לפחות אני חושב שאנחנו צריכים לחתור, כי הרי בסופה של הישיבה לא נעלה שמות ונעשה עליהם הצבעה מי יהיה הנגיד, לא זו המגמה.

ניסן סלומינסקי: אני רוצה להעלות כמה נקודות שעליהן אני חושב שאנחנו כן צריכים לדון וכן לגבש עמדה או מתווה.

ניסן סלומינסקי: נקודה ראשונה זה שהנגיד הפורש, פישר, היה בסדר והודיע בזמן.

ניסן סלומינסקי: הוא הודיע 'רבותיי, בעוד חצי שנה אני פורש'.

עיסאווי פריג': מה זה בסדר?

ניסן סלומינסקי: מהבחינה הזאת שהוא הודיע בזמן על עזיבתו, באופן סביר, הגיוני.

ניסן סלומינסקי: מלמחרת היו צריכים לעשות את כל מה שנדרש וצריך לעשות כדי לפעול למצוא נגיד במקומו.

ניסן סלומינסקי: או לשכנע אותו שיישאר, או למצוא מישהו אחר.

ניסן סלומינסקי: מה שאנחנו רואים בפועל, שרק ממש לפני סוף התקופה שלו התחילה המערכת לחפש.

ניסן סלומינסקי: זה דבר שלא יעלה על הדעת.

ניסן סלומינסקי: כלומר דבר ראשון שאני אומר, ואני לא בא לבקש כאן - - - אם יידע מישהו להסביר לי למה זה קרה, זה טוב, אבל אני אומר שמעבר לזה אני חושב שאנחנו צריכים להמליץ או לקבוע זמן.

ניסן סלומינסקי: הכוונה שאם זה תלוי נניח בראש ממשלה, אז מלמחרת ההודעה צריך לעשות מה שאולי נחליט בהמשך שצריך לעשות, אבל לקבוע גם זמנים.

ניסן סלומינסקי: לא מתי שמתחשק ומתי שרוצים והגענו למה שהגענו.

ניסן סלומינסקי: זה דבר אחד.

יעקב ליצמן: הכוונה שלך שאנחנו נעשה סדר בתהליך?

ניסן סלומינסקי: אני רוצה להגיע בסוף למצב שנציע איזה שהוא תהליך - - -

יעקב ליצמן: אתה בטוח שזה - - -

יצחק כהן: מה, אנחנו הוועדה לביקורת המדינה?

יצחק כהן: אני לא מבין.

יעקב ליצמן: זה התפקיד שלנו?

ניסן סלומינסקי: אני לא יודע, אבל אם אין מישהו אחר, יכול להיות שאנחנו צריכים להיות הילד המבוגר.

עיסאווי פריג': השאלה אם יקשיבו לנו.

ניסן סלומינסקי: לא יודע אם יקשיבו, תיכף נבדוק גם.

יעקב ליצמן: בינתיים לא חשבו בכלל בכיוון של - - -

ניסן סלומינסקי: בגלל זה יש כאן את היועצת המשפטית של הוועדה, יש לנו את היועצת המשפטית של בנק ישראל ונראה מה סמכותנו ומה לא, אבל בוודאי שיש לנו סמכות מוסרית בנושא הזה.

ניסן סלומינסקי: בסך הכול אנחנו ועדת כספים והוא גם יועץ שלנו.

ניסן סלומינסקי: אז ודאי שכן.

ניסן סלומינסקי: אם נצליח לגבש איזה שהיא הצעה טובה לנוהל לבחירת נגיד בסוף, אני חושב שזה יכול להיות דבר טוב.

ניסן סלומינסקי: זה כבר לא יעזור לנגיד הזה, אבל לנגיד הבא בהחלט זה יכול להיות.

יצחק כהן: זה בחוק.

ניסן סלומינסקי: בחוק כתוב שהנגיד ימונה בידי נשיא המדינה לפי המלצת הממשלה.

יצחק כהן: אז מה אנחנו בעסק?

עיסאווי פריג': אז אנחנו ניקח את החוק לידיים.

ניסן סלומינסקי: אנחנו לא חייבים להיות בעסק, אבל אני חושב - - -

משה גפני: עיסאווי צודק, אנחנו ניקח את החוק לידיים.

ניסן סלומינסקי: רבותיי, זה דבר ראשון.

ניסן סלומינסקי: הנושא של הזמנים.

ניסן סלומינסקי: לא יכול להיות מצב, כך אני חושב, שבמי שזה תלוי, יש לו התראה מספיק מוקדמת וברגע האחרון מתחילים וזו התוצאה.

ניסן סלומינסקי: זה דבר אחד.

ניסן סלומינסקי: דבר שני, ההליך עצמו, איך שהוא מתנהל, לפחות לטעמי ואני חושב לטעם של הרבה אנשים הוא הגיע כבר לשלב שהוא תהליך שמבזה כזה.

ניסן סלומינסקי: אני לא יודע איך להגיד מילה אחרת - - -

מיכל בירן: פארסה, קוראים לזה.

משה גפני: ניסן, האמת היא שאני לא מבין את הטענות.

ניסן סלומינסקי: דקה, תן לי, אני אמשיך הלאה.

משה גפני: נגד מי הטענה?

ניסן סלומינסקי: רגע, כרגע אני מדבר על מציאות.

יעקב ליצמן: פעם אחת שיש לו ביקורת על ראש הממשלה אז אתה - - -

ניסן סלומינסקי: כרגע אני מדבר על מציאות.

עיסאווי פריג': ניסן איתנו היום, לשם שינוי.

משה גפני: אוקיי, אנחנו איתך.

ניסן סלומינסקי: אני ראיתי שיש רוב לאופוזיציה, אז החלטתי לבוא מהצד של האופוזיציה, מה שנקרא.

מיכל בירן: רק בהצבעות לא.

ניסן סלומינסקי: חכו, להצבעות יש עוד זמן, עוד מעט אנחנו נודיע ותהיה הזרמה, אל תדאגו.

עיסאווי פריג': יש תהליך שלום.

עיסאווי פריג': צריך את האליבי לפוצץ את הכול, אז יכול להיות שהאליבי זה הנגיד.

עיסאווי פריג': אי אפשר לדעת.

ניסן סלומינסקי: בכל אופן ההליך שקיים כיום, אני מרגיש שהוא הליך מבזה ולהערכתי אדם רציני היום, בתפקיד הזה ואולי אם זה יעבור הלאה גם לתפקידים אחרים, לא שווה לו בכלל להגיש מועמדות, לא שווה לו להיות מועמד, כי מצליבים אותו נניח, סתם אני אומר - - -

מיכל בירן: זאת הבעיה בתהליך?

ניסן סלומינסקי: רגע, שנייה, אני מתחיל לפרט.

ניסן סלומינסקי: כל אחד יגיד את נקודותיו ואחר כך ננסה לראות אם אנחנו קולעים.

יעקב ליצמן: הליך בחירת שר האוצר גם מבזה.

עיסאווי פריג': חבר הכנסת ליצמן, מה יש לך נגד האוצר?

יעקב ליצמן: אבל אין לו בגרות.

יעקב ליצמן: הוא אומר שאין לו בגרות, אז איך הוא שר האוצר?

יצחק כהן: יש לו דוקטור.

יעקב ליצמן: הוא לא עובר את ועדת טירקל.

יצחק כהן: אבל יש לו דוקטור מבר אילן.

עיסאווי פריג': אבל לפחות הוא מודה, אני בתהליך למידה.

עיסאווי פריג': עכשיו יש לנו תהליך שליפות.

יעקב ליצמן: אני רוצה להבין, לשר אוצר צריך להיות תעודת בגרות?

יצחק כהן: ללמוד ליבה.

יעקב ליצמן: אז איך הוא שר אוצר?

יעקב ליצמן: הוא לא עובר את טירקל.

יצחק כהן: עיסאווי, אתה רואה חשבון?

עיסאווי פריג': כן.

יצחק כהן: למדת בשביל זה?

יצחק כהן: הוא דוקטור.

יצחק כהן: הוא קיבל דוקטור מבר אילן.

יצחק כהן: לא בגרות, לא ראשונה, לא שנייה - - -

ניסן סלומינסקי: בואו, חבל.

יעקב ליצמן: הוא חזר בו.

ניסן סלומינסקי: הוא לא קיבל.

יצחק כהן: הוא רצה.

יצחק כהן: מחשבה רעה מצרפים אותה למעשה.

ניסן סלומינסקי: לא, לא, סלח לי.

ניסן סלומינסקי: מחשבה רעה לא מצרפים למעשה.

יצחק כהן: אתה יודע מה עשו לזייפנים?

ניסן סלומינסקי: זה עבירה גוררת עבירה.

ניסן סלומינסקי: גם מתחילים להגיד לא אמת ואחר כך מתחילים כל מיני - - -

יצחק כהן: סליחה, סליחה.

יצחק כהן: אתה יודע מה היו עושים למישהו שהיה מנסה לגנוב תואר דוקטור?

יצחק כהן: מה היו עושים לו?

קארין אלהרר: איציק, הייתי מציעה לך ללמוד את העובדות קודם.

יצחק כהן: מה העובדות?

יעקב ליצמן: אין לו בגרות.

יעקב ליצמן: לשר האוצר אין - - -

יצחק כהן: יש לו בגרות?

יצחק כהן: תואר ראשון יש לו? תואר שני יש לו?

יצחק כהן: אז איך רציתם שיהיה לו דוקטור?

יצחק כהן: איך עשיתם את זה?

יעקב ליצמן: הוא לא יודע את ראשי התיבות של - - -

ניסן סלומינסקי: טוב, די.

בועז טופורובסקי: אתה פשוט מבייש את עצמך, תראה איך אתה מדבר.

בועז טופורובסקי: זה פשוט מגעיל.

יצחק כהן: אתה מגעיל.

יצחק כהן: עוד פעם התחלת להגעיל?

בועז טופורובסקי: פשוט להקיא.

בועז טופורובסקי: תראה איך אתה מדבר, תקשיב לעצמך.

יעקב ליצמן: איך הוא יודע מה ה - - -

יצחק כהן: רגע, הוא דוקטור או לא דוקטור?

בועז טופורובסקי: הוא לא דוקטור.

יצחק כהן: הוא לא דוקטור.

יצחק כהן: אז מה היה - - -

בועז טופורובסקי: פשוט בא לי להקיא.

יצחק כהן: אז תקיא.

יצחק כהן: צא החוצה תקיא.

יצחק כהן: אני שומע אותך, בא לי להקיא.

קארין אלהרר: לא, זה לא יעלה על הדעת שכל מה שאתם עושים מאז שהתחלנו את הישיבה, זה לשבת ולהשמיץ - - -

ניסן סלומינסקי: קארין, הם חברי כנסת והם יכולים לעשות מה שהם רוצים, אבל בזמן שלהם.

קארין אלהרר: או שאתם רוצים להיות ענייניים או שהישיבה - - -

יעקב ליצמן: רגע, זה לא ענייני?

קארין אלהרר: לא, זה לא ענייני.

יעקב ליצמן: זה לא ענייני ששר האוצר לא יודע חשבון אחד ואחד, לא לדעת בגרות, אין לו תעודות, הוא לא עבר את טירקל, הוא לא יודע מה - - - הוא מטיף לי מוסר - - -

עיסאווי פריג': מחכה לנו אתגר לא פחות חשוב, הנגיד, בואו נתמקד בו, חברים.

ניסן סלומינסקי: אני אומר שוב, אם נעשה את זה כך, בסוף אני אצטרך להתחיל לפזר אנשים מפה ולקיים דיון יותר רציני וחבל.

בועז טופורובסקי: אין בעיה, נמשיך את החופש.

ניסן סלומינסקי: בסדר, אין לי בעיה, אבל אני אומר חבל.

ניסן סלומינסקי: כל אחד יקבל ובזמן שהוא יקבל הוא יוכל להסביר למה זה קשור וכו' ואף אחד לא יפריע לו, אבל לא לדבר בזמן של האחרים.

ניסן סלומינסקי: בקיצור אני אומר, ההליך עצמו, איך שהוא מתבצע היום, שגם כן הוא לא הליך מכובד, נגיד ככה, אני לא יודע אם הוא הליך שקיים בתקן או שמישהו החליט לתפוס איזה ועדה שקיימת, אולי, ולהגיד 'בואו חבר'ה, אתם תבדקו'.

ניסן סלומינסקי: אני חושב שאין איזה שהוא הליך, אלא אם כן יסבירו לי כאן שיש הליך מסודר ורק לא מממשים אותו.

ניסן סלומינסקי: אבל אם אין הליך ויכול מי שאחראי, ראש ממשלה, או שר אוצר, להחליט מעצמם או להחליט להטיל על ועדת הכספים או להחליט להטיל את זה על איזה גוף, אני לא יודע להגיד מה קיים, אחרי שנקבל ונדע מה קיים, נראה אם מה שקיים זה טוב, הלוואי, אז רק ננסה להבין למה לא מממשים את זה.

ניסן סלומינסקי: כי מה שקורה היום זה לא טוב.

עיסאווי פריג': אני מציע - - -

ניסן סלומינסקי: רק תן לי לסיים.

ניסן סלומינסקי: אם לא קיים משהו, יכול להיות שאנחנו נוכל כאן לגבש ואני מקווה מאוד שיהיו לנו גם כמה רגעים של רצינות, כי בסך הכול אנחנו מדברים על תפקיד שהוא תפקיד מאוד מרכזי ואנחנו מדברים כבר לא לגבי הנגיד הזה, בחלק הזה של העניין, אלא על הבחירה של הנגיד הבא ואני חושב שאנחנו כן צריכים להיות רציניים ולהרגיש את האחריות ואת כובד העניין.

משה גפני: אני שואל ברצינות, תסביר לנו מה הבעיה בהליך.

משה גפני: איפה הייתה תקלה בהליך?

ניסן סלומינסקי: אני לא יודע מה ההליך בכלל.

משה גפני: ההליך נורא פשוט.

ניסן סלומינסקי: אני לא יודע, אני קורא כל יום עיתון - - -

משה גפני: עזוב, אל תקרא עיתונים.

ניסן סלומינסקי: אבל זה מה שקורה.

ניסן סלומינסקי: אני קורא עיתון ונניח מעמידים מועמד, אז בהתחלה בתמימות, למחרת כבר יש 30 שנה של חייו ומוצאים כל מיני דברים, קשורים או לא קשורים, האיש נפל.

ניסן סלומינסקי: החליט לרדת, לא נפל.

משה גפני: איך זה קשור להליך?

ניסן סלומינסקי: ככה על השני, ואני אחר כך קורא עיתונאים מכובדים שכותבים שיש להם תחושה, אין לי הוכחות, אבל אני אומר מה אני קראתי מעיתונאים מכובדים, שיש להם תחושה שיש כאן קבוצה שמנסה להפיל כל מועמד עד שאולי יגיעו למועמד שלהם.

ניסן סלומינסקי: אולי כן ואולי לא, אבל מה שקורה - - -

יצחק כהן: אתה אומר דבר חמור.

יצחק כהן: חמור מאוד.

יצחק כהן: אתה אומר שיש פה איזה מאפיה מאחורי הקלעים שפועלת - - -

ניסן סלומינסקי: אני אמרתי שקראתי עיתונאים מכובדים שהציגו את התפיסה הזאת ואנחנו צריכים לחשוש, אם זה קיים זה חמור מאוד, אני אומר.

ניסן סלומינסקי: אני לא מעלה על דעתי, אין לי הוכחות, לכן אמרתי שקראתי את זה, אני מניח שכולכם קראתם - - -

יעקב ליצמן: לשר המשפטים היה - - -

ניסן סלומינסקי: אחרי עוד מועמד, על המועמד הכמעט אחרון כבר אמרתי בעצמי בואו נראה כמה זמן, לא עבר יום ועוד פעם.

ניסן סלומינסקי: פה מצאו משהו שלא רלוונטי בכלל, שפרודתו או גרושתו לא יודע עשתה - - - לא יודע.

עיסאווי פריג': ניסן, הכול אליבי, אנחנו חיים בעידן של חוק המשילות ויהיה צריך להיות סעיף בחוק המשילות.

ניסן סלומינסקי: רגע, רגע, לכן אני רוצה לעשות את זה.

ניסן סלומינסקי: זו דוגמה, שאם אנחנו רוצים להבין למה בסוף לאנשים לא שווה בכלל, אם בסופו של דבר עד שהוועדה דנה בישיבה הראשונה, רוב המועמדים כבר פרשו מראש.

סתיו שפיר: מה הבעיה עם זה?

ניסן סלומינסקי: לא יודע, אולי יש בעיה, אולי אין בעיה.

ניסן סלומינסקי: אני חושב שצריכות להיות בדיקות ובדיקות רציניות מאוד, אבל בצורה מכובדת, אמיתית וכל מי שיש לו משהו היה צריך ל - - - סתם אני אומר, אם היה בנוהל שצריכה להיות ועדה, ועדה רצינית שיש לה שיניים ויש לה גם יכולת בדיקה.

ניסן סלומינסקי: לכל מי שיש לו משהו שיעביר לוועדה והיא תבדוק, תראה אם זה נכון או לא, אחר כך תראה אם זה רלוונטי לתפקיד או לא.

משה גפני: יש את טירקל.

ניסן סלומינסקי: לא יודע, אולי כן, אולי לא, אני לא יודע להגיד לך, אבל בינתיים עד שמגיעים לטירקל כבר כולם נופלים.

סתיו שפיר: ניסן, מי זו הקבוצה העוינת הזאת - - -

ניסן סלומינסקי: אני לא יודע, אין לי מושג, אני לא אמרתי שיש.

ניסן סלומינסקי: אני אמרתי - - -

יצחק כהן: מעניין לדעת, זה חמור מאוד.

סתיו שפיר: מעניין אותי איזה קבוצה - - -

ניסן סלומינסקי: אני לא יודע.

ניסן סלומינסקי: אמרתי שקראתי ואני לא יודע, ואני מקווה שזה לא קיים.

יצחק כהן: איפה קראת?

ניסן סלומינסקי: אמרתי, עיתונאים מכובדים.

עיסאווי פריג': נשמע את נציג בנק ישראל.

יצחק כהן: אפשר לשמוע מי הם?

סתיו שפיר: שמה יש?

סתיו שפיר: איזה שהיא כת מסוכנת ש - - -?

ניסן סלומינסקי: לא כת, שיש מגמה, מפילים, מפילים, מפילים, עד שאולי יגיע מישהו ש - - -

יצחק כהן: זה נשמע חמור מאוד.

ניסן סלומינסקי: אני לא אמרתי שזה קיים, אני אמרתי שקראתי ואני מקווה שזה לא קיים, אבל זה נאמר.

ניסן סלומינסקי: המציאות מראה שבאמת אחד אחרי השני מפילים, עוד לפני שזה מגיע לוועדה בכלל.

יצחק כהן: ניסן, אפשר הצעה לסדר?

ניסן סלומינסקי: רק שנייה, אני אומר שאני חושב - - -

מיכל בירן: אם יש דבר טוב בעידן הזה, שכולנו יודעים שאנחנו חשופים לביקורת ציבורית וגם נגיד בנק ישראל צריך לדעת את זה.

מיכל בירן: אם יש שלדים בארונו שהוא לא רוצה לחשוף אותם, אז שלא יהיה נגיד.

ניסן סלומינסקי: אני לא רוצה להגיד שרמטכ"ל יפילו ככה וכל אלה שמועמדים וכל זה, אם זה ימשיך ככה, לאף תפקיד ציבורי אף אדם לא ירצה בכלל לגשת.

מיכל בירן: אלא אם העבר שלו נקי לחלוטין ואז - - -

ניסן סלומינסקי: לא, אני אומר, אפילו אם הוא נסע פעם לפני 30 שנה ותפסו אותו שהוא דיבר בפלאפון כשהוא נוהג.

ניסן סלומינסקי: זה מספיק היום כדי להפיל את המועמד.

ניסן סלומינסקי: ברגע שעושים את זה.

סתיו שפיר: היה אחד שעשה את זה וכלום לא קרה.

ניסן סלומינסקי: לא חשוב, אני חושב שצריכים בתפקידים כאלה - - - אבל שוב, לא נתגבש?

ניסן סלומינסקי: לא נתגבש.

ניסן סלומינסקי: אני חושב שזה צריך להיות הרבה יותר רציני, הרבה יותר מכובד, כדי שאנשים רציניים וטובים, ויש הרבה כאלה, יסכימו להיות מועמדים.

ניסן סלומינסקי: אחרת אדם אומר 'בשביל מה?

ניסן סלומינסקי: למה אני צריך?'

סתיו שפיר: סליחה, משתמע ממה שאתה אומר שמה שאתה מבקש זה שהציבור כביכול יהיה יותר רציני ומכובד ולא יחיל את הביקורת הקשה הזו על כל - - -

ניסן סלומינסקי: לא, את לא שמעת.

ניסן סלומינסקי: אם יש לך משהו, תעבירי, לפני שיפורסם.

סתיו שפיר: אתה רוצה שהציבור יהיה אחר, לא שהנגידים עצמם יהיו - - -

ניסן סלומינסקי: לא, אני דיברתי על שני דברים.

ניסן סלומינסקי: אלה שני דברים נפרדים.

ניסן סלומינסקי: אני אומר, במקום - - -

משה גפני: אני גם מציע שלא ייקחו חוקרים פרטיים בכל מיני מקומות.

ניסן סלומינסקי: יכול להיות.

יצחק כהן: איפה היה?

משה גפני: קראתי בעיתונים.

יצחק כהן: קראתי גם כן.

ניסן סלומינסקי: תדבר על אלה שיצאו זכאים.

משה גפני: אלה שיצאו זכאים כל הכבוד.

משה גפני: שלא ייקחו חוקרים פרטיים.

ניסן סלומינסקי: בסדר, אנחנו נצרף את זה - - -

משה גפני: להצעה.

יעקב ליצמן: אבל תתאר לעצמך, הוא ישלם על זה 65,000 שקל?

יעקב ליצמן: לא.

משה גפני: יותר.

ניסן סלומינסקי: זה הקנס המקסימלי, לא?

משה גפני: אבל החוקר הפרטי יידע יותר.

יעקב ליצמן: לא יודע, זה לא בדיוק - - -

ניסן סלומינסקי: טוב, רבותיי, אני רק פתחתי את הדיון ואני מבין שהדיון הזה יהיה תוסס, לא בגלל הנגיד, אלא בגלל - - -

יעקב ליצמן: זה יהיה משעמם מאוד, זה רק ההתחלה.

משה גפני: אני בכל מקרה מבקש להוסיף להמלצות שלך שלא לקחת חוקרים פרטיים.

יצחק כהן: גם המבקר המליץ על זה, דרך אגב.

יצחק כהן: ואם כבר לוקחים, שישלמו מכיסם ולא על חשבון משלם המיסים.

משה גפני: למה הוא לוקח חוקר פרטי?

יעקב ליצמן: 65 זה לא מהמפלגה.

יעקב ליצמן: זה מפלגה?

יעקב ליצמן: זאת אומרת אני משלם את זה?

ניסן סלומינסקי: לא, הקנס הוא פרטי.

משה גפני: הקנס פרטי, החוקר הפרטי מהמפלגה.

יעקב ליצמן: מי משלם את ה-65?

יעקב ליצמן: הסיעה?

<קריאה: בנט.

ניסן סלומינסקי: לא, מה פתאום, האיש הפרטי, זה קנס פרטי.

ניסן סלומינסקי: מה שאני מציע עכשיו, לפני שנתחיל את הדיון.

ניסן סלומינסקי: הייתי מציע שנשמע קודם כל את אריה, שייתן לנו סקירה ואחר כך נשמע את טידה, ואם אדי ירצה להוסיף, ואחרי שיהיה לנו את הרקע הזה אז כל אחד מחברי הכנסת שירצה ידבר, ואם יהיו לנו אורחים שרוצים לדבר, נוכל גם לשמוע אותם.

יצחק כהן: שאלה, לשגית.

יצחק כהן: מה הסמכות שלנו בכלל לדון בעניין הזה?

ניסן סלומינסקי: אין סמכות.

ניסן סלומינסקי: אמרתי כבר.

יצחק כהן: אני רוצה לשמוע את שגית.

<שגית אפיק: הדיון הוא דיון כללי.

<שגית אפיק: החוק - - - -

יצחק כהן: מה זה, סמול טוק?

מיכל בירן: זה כי התגעגענו.

<שגית אפיק: הוועדה היא ועדה מפקחת שעובדת גם עם בנק ישראל ויש לה קשר לנגיד, אז היא יכולה לקיים דיון, ואם הוועדה תגיע למסקנה שצריך לתקן את החוק באופן מסוים, אז היא יכולה להמליץ על זה, היא יכולה להציע הצעת חוק לתקן את החוק.

<שגית אפיק: לצד החוק שקובע שהנגיד ימונה בידי נשיא המדינה, לפי המלצת הממשלה, שאגב, זה סעיף מ-1954, שלא השתנה ולאורך השנים הוא עבד כנראה לא רע, יש החלטות ממשלה שבטח אריה יסקור בפניכם, לגבי הוועדה המייעצת לתפקידים בכירים, שזאת ועדת טירקל, וזה המתווה שקיים היום לצורך ההליך.

יצחק כהן: כרגע הדיון דקלרטיבי לגמרי, אני מבין.

משה גפני: הוועדה עצמה לא נגעה - - -

<שגית אפיק: הוועדה לא תיקנה.

<שגית אפיק: ב-2010, כשהוועדה תיקנה את החוק היא השאירה את החוק של 1954.

ניסן סלומינסקי: לדוגמה, אם אנחנו נחשוב שיש הליך יותר טוב, אני חושב שלהמלצת הוועדה יש משקל גדול מאוד ואנחנו גם יכולים לגבש את זה יום אחד להצעת חוק, אם נצליח להתגבש ולמצוא הליך שאנחנו חושבים שהוא יותר יעיל ויותר מכובד.

ניסן סלומינסקי: אם, אז בהחלט.

ניסן סלומינסקי: אם לא, אז הישיבה הזאת תהיה כדי לקבל דיווח ובעיקר, לפחות לפי רמת הטלפונים שהיו לפני כן, כדי לזרז את אלה שעוסקים בעניין, שיידעו שיש מישהו שמסתכל להם, מישהו מהציבור, ושינועו כמה שיותר מהר וטוב.

יצחק כהן: אפשר לגבש פה הצעה ולהגיש למקבלי ההחלטות.

ניסן סלומינסקי: מה?

יצחק כהן: אפשר בסוף הדיון לגבש החלטה ולהגיש להם אותה, כהמלצה של הוועדה.

ניסן סלומינסקי: גם זה אפשרי, בוודאי.

יצחק כהן: אוקיי, יש לי כבר איזה הצעה.

ניסן סלומינסקי: בוודאי.

ניסן סלומינסקי: אריה.

<אריה זוהר: שלום, שמי אריה זוהר, אני המשנה למזכיר הממשלה ואני מרכז את הוועדה המייעצת למינויים לתפקידים בכירים מאז הקמתה לפני 16 שנה.

<אריה זוהר: אני אסקור בקצרה את ההיסטוריה של הדברים כדי שתבינו גם מה עושה הוועדה בעצם הימים האלה.

<אריה זוהר: ובכן, הוועדה הראשונה, הוועדה המייעצת למינויים לתפקידים בכירים מונתה לראשונה לאחר פרשת התמנותו של עורך דין רוני בר-און לתפקיד היועץ המשפטי לממשלה.

<אריה זוהר: הוא מונה בשנת 97', כמדומני, באיזה יום שישי אחד בישיבת ממשלה, וביום ראשון הוא התפטר מתפקידו.

<אריה זוהר: בעקבות זה החליטה הממשלה שצריך לעשות סדר בכל העניין של בדיקות מקדמיות לגבי מינויים שמובאים לאישורה של הממשלה, או מינויים הנעשים על ידי הממשלה או על ידי ראש הממשלה.

<אריה זוהר: ואז הסתבר כך, שיש אוכלוסיות שלמות שיש להם מנגנונים של בדיקה מקדמית, כמו מנכ"לים ותפקידים אחרים, שבודקת אותם ועדה בראשות נציב שירות המדינה לפני שהם מובאים לאישורה של הממשלה או למינויים על ידי הממשלה, שיש אוכלוסייה שלמה של ראשי תאגידים או מינויים בתאגידים או בחברות מסוימות, שבודקת אותם ועדה שפועלת מכוח חוק החברות הממשלתיות, סעיף 18 בחוק, ויש מינויים שנשארו ללא מה שנקרא בדיקה מקדמית לפני הבאתם לממשלה.

<אריה זוהר: ואז אותרו שבעה נושאי משרה בכירים, שהממשלה קבעה שעליהם לבוא לבדיקה מקדמית בפני ועדה מייעצת בראשות שופט בדימוס של בית משפט עליון, ועדה ציבורית, והתפקידים הם: הרמטכ"ל, המפקח הכללי של משטרת ישראל, ראש השב"כ, הוא מתמנה על ידי ראש הממשלה באישור הממשלה, ראש המוסד למודיעין ולתפקידים מיוחדים מתמנה על ידי ראש הממשלה, נציב בתי הסוהר, באישור הממשלה, אבל מי שמביא אותו זה השר לביטחון הפנים, נגיד בנק ישראל והמשנה לנגיד בנק ישראל.

<אריה זוהר: שבע משרות שמובאות לבדיקתה המקדמית של ועדה ציבורית שתפקידה, ואני קורא מתוך החלטת הממשלה בדיוק את תפקידה, 'מטרת העבודה של הוועדה בנושא המינויים היא להבטיח את טוהר המידות ובין השאר כי לא ייעשו מינויים לא ראויים מסיבות כגון זיקה אישית, זיקה עסקית או זיקה פוליטית לגורמים בממשלה'.

<אריה זוהר: לוועדה הזו יש נוהל עבודה כדלקמן: יש שאלון בן עשרה עמודים שיש בו סדרה של שאלות מאוד מפורטות לגבי הרקע של המועמד, גם רקע מקצועי שלו, תפקידים שהוא מילא בעברו, וגם כל מיני אפשרויות לזיקות וקשרים עם אנשים פוליטיים, עם גורמים מסוימים, והמועמד מתבקש למלא את השאלון במפורט, לא לדלג על אף שאלה, גם אם אין לו תשובה לגבי שאלה מסוימת, הוא צריך לכתוב שאין לו תשובה לזה, אבל לא לדלג, כי הדילוג יגרום לכך שהשאלון יחזור אליו כדי שהוא בכל זאת יתייחס לאותה שאלה שהוא לא השיב.

יעקב ליצמן: למשל השאלה של בלכר, מה שהתברר בעיתונות, הבלגן על אשתו, פרודתו, מה שאמרתי קודם.

יעקב ליצמן: אם זה חלק מהשאלות - - -

<אריה זוהר: זה לא חלק מהשאלון.

<אריה זוהר: ההיבטים של ההתנהלות האישית זה לא חלק מהשאלות.

יעקב ליצמן: על זה הם תוקפים הרי.

<אריה זוהר: הוועדה מבקשת מהמועמד למלא את השאלון במהירות האפשרית ולצרף אליו קורות חיים וכן תעודות המעידות על השכלתו ולהוסיף כל דבר או מידע שיש לו איזה שהיא נגיעה לאפשרות של בירורים לפני מינויו ואכן כך זה נעשה.

<אריה זוהר: בהקשר של נגיד בנק ישראל, אני רוצה לציין שהוועדה, ועדת טירקל, בהרכב האחרון של הוועדה המייעצת, שהיא בהרכב של השופט יעקב טירקל, שופט בדימוס של בית המשפט העליון, וחברים בוועדה עורך דין משה נסים, שר לשעבר, שר אוצר, שר משפטים לשעבר, גב' גילה פינקלשטיין, שהיא חברת כנסת לשעבר ונציב שירות המדינה שהוא - - -

יצחק כהן: וצייטלין.

<אריה זוהר: הנציב, שהוא חבר בוועדה מתוקף תפקידו.

<אריה זוהר: להערתו של חבר הכנסת ליצמן קודם, אז הוועדה קיבלה מינוי מחדש, הוארך לה תוקף המינוי שלה לשלוש שנים נוספות, על ידי ראש הממשלה.

יעקב ליצמן: אמת.

יעקב ליצמן: זה אני ידעתי, שאלתי את זה, אם החוק - - -

<אריה זוהר: היא לא פועלת לפי החוק.

<אריה זוהר: לא, זו לא ועדה סטטוטורית, היא לא פועלת מכוח חוק, היא פועלת מכוח החלטת - - -

יעקב ליצמן: לפי נוהל שעד היום לא היה.

יעקב ליצמן: זאת אומרת לא היה עד היום שאישרו אוטומטית עוד פעם קדנציה, זו פעם ראשונה שהחליטו לאשר קדנציה בגלל דחיפות הזמן.

<אריה זוהר: לא, ההחלטה האחרונה שלפיה עובדת הוועדה קובעת שחברי הוועדה יכולים להתמנות לתקופת כהונה של שלוש שנים וניתן להאריך את תקופת הכהונה שלהם לתקופת כהונה נוספת אחת.

<אריה זוהר: השופט יעקב טירקל למעשה ב-22 באוגוסט עמד לסיים תקופת כהונה שנייה, ובגלל שהממשלה נמצאת בעיצומה של בחירת מועמד לתפקיד נגיד בנק ישראל, החליטה הממשלה להאריך - - -

יעקב ליצמן: אי אפשר להביא עוד שופט?

יעקב ליצמן: אין לי שום דבר נגד טירקל, אני חושב שהוא שופט מצוין, חלילה, אבל אני מדבר - - -

מיכל בירן: אבל זה לא בריא להחליף ראש באמצע תהליך.

יעקב ליצמן: לא, עובדה שזה לא באמצע תהליך.

יעקב ליצמן: ממש לא.

ניסן סלומינסקי: צריכים לדון בהליך של מינוי הוועדה, ועדת טירקל, גם לזה צריכים כנראה לקבוע איזה - --

יעקב ליצמן: אין לי בעיה.

יעקב ליצמן: השופט טירקל ראוי, חלילה, אבל אני מדבר כרגע על התהליך הזה שאישרו אוטומטית - - -

ניסן סלומינסקי: אתה אומר שיש שופטים שהיית שמח שייצאו, כי זה - - -

משה גפני: לא, לא טירקל.

ניסן סלומינסקי: לא טירקל, לא, שייצאו מבית המשפט.

משה גפני: לא, הוא לא, הוא אפילו לא רמז לזה.

ניסן סלומינסקי: לא, לא הבנת, טירקל הוא כבר לשעבר.

ניסן סלומינסקי: כדי לכהן שם אתה צריך להיות לשעבר, אז יכול להיות שיש לו מישהו בבית המשפט שהוא רוצה להפוך אותו ללשעבר.

ניסן סלומינסקי: לזה התכוונתי.

יעקב ליצמן: לא, הוא ראוי, חלילה וחס.

יעקב ליצמן: אני אמרתי, באה הממשלה, היה יותר קל להגיד למה צריך שתי קדנציות?

יעקב ליצמן: אפשר לעשות כמה שרוצים, כל ממשלה.

יעקב ליצמן: את זה אני לא מבין.

יצחק כהן: דווקא גילה אמרה שפרנקל ראוי.

ניסן סלומינסקי: אפילו לרבנים ראשיים כבר קבעו בסוף חסמים.

יעקב ליצמן: אנחנו יודעים איך קבעו ולמה קבעו.

<אריה זוהר: אני מבקש להמשיך.

<אריה זוהר: ובכן, תשומת הלב, כפי שהיא נמסרת לחברי הוועדה הנכבדה, היא שוועדת טירקל, נקרא לה, עוסקת בעצם בהיבט של טוהר המידות.

<אריה זוהר: היא לא ועדת איתור, או ועדה שבוחנת את כישוריו, יכולותיו או התאמתו של המועמד לכל תפקיד שהוא מבחינת ההיבטים המקצועיים.

<אריה זוהר: זה תפקידם של הממנים.

<אריה זוהר: הוועדה מתרכזת בהיבטים של טוהר המידות והזיקה האישית.

ניסן סלומינסקי: מי כן בודק את הכישורים?

<אריה זוהר: השר הממנה הוא זה שמגיש מישהו שהוא ראוי לעניין.

יצחק כהן: ראש הממשלה.

<אריה זוהר: ראש הממשלה בהקשרים אחרים.

ניסן סלומינסקי: איך הוא בודק?

ניסן סלומינסקי: למה הוא לא יכול לבדוק את טוהר המידות?

ניסן סלומינסקי: אם כבר ראש הממשלה בודק.

ניסן סלומינסקי: חשבתי שהיא בודקת גם את הכישורים המינימליים הנדרשים.

<אריה זוהר: הכישורים מובאים בפניה.

<אריה זוהר: כל מועמד שוטח בפניה את יכולותיו ואת הקריירה שלו ואת ההישגים שלו ואת משנתו בתחום שבו הוא אמור להיות ממונה, אבל זה לא תפקידה של הוועדה להביע עמדה לגבי הכישורים והיכולות.

<אריה זוהר: בדרך כלל מביאים אנשים שבאמת מתאימים לתפקידים שאליהם מתכוונים למנות אותם.

<אריה זוהר: לא היה מקרה שזכור לי בכל 16 השנים שאני מלווה את הוועדה המייעצת לתפקידים בכירים שמינו או הביאו מישהו שבינו לבין התאמתו המקצועית לתפקיד יש מרחק של שמים וארץ.

<אריה זוהר: זה לא היה, כולם בהקשר של הקונטקסט שאליו הם מיועדים הם היו מתאימים.

<אריה זוהר: הוועדה עושה את הפעולה שלה במהירות האפשרית.

<אריה זוהר: ברגע שמתקבל מכתב פנייה מראש הממשלה או מהשר הממונה האחר לגבי תפקידים כמו נציב בתי הסוהר מהשר לביטחון הפנים, שבכוונתו למנות את פלוני, הוועדה מבהירה לאותו מועמד את השאלון שלה ומבקשת כאמור, כפי שאמרתי, להחזיר לה אותו במהירות האפשרית ממולא כדבעי עם כל המסמכים המצורפים שהוא מבקש להמציא.

<אריה זוהר: אחר כך יש הליך כזה שהוועדה רואה את המועמד עצמו.

<אריה זוהר: הוא מופיע בפניה, נשאל שאלות, מתפתח דו שיח בין הוועדה לבין המועמד על יסוד השאלון שהומצא לוועדה - - -

יעקב ליצמן: לפני המינוי?

<אריה זוהר: לפני המינוי.

<אריה זוהר: ועדת טירקל מבקשת לראות את המועמד שהוצע על ידי הגורם האחראי והיא מנהלת איתו דו שיח על סמך השאלון שהוא מילא.

<אריה זוהר: אחר כך היא רואה את השר שהגיש את המועמדות, ברוב המקרים זה ראש הממשלה, אבל יש גם מקרים שהם גם השר לביטחון פנים ולפחות בשני הקשרים מפכ"ל המשטרה ונציב בתי הסוהר מבקשים לראות גם את השר לביטחון הפנים ואת ראש הממשלה.

<אריה זוהר: ראש הממשלה הוא גורם שוועדת טירקל מראיינת ופוגשת אותו לגבי כל אחד משבעת המינויים שמניתי קודם.

<אריה זוהר: זה הליך שהתקבע במהלך שנות עבודתה של הוועדה המייעצת בכל ההרכבים שלה והוא מתקיים גם עכשיו.

<אריה זוהר: אחרי שהוועדה פגשה את כל המועמדים, או את המועמד שהועמד בפניה והיא ראתה את כל הנוגעים בדבר, את ראש הממשלה, או את הגורם הממנה האחר אם יש כזה, היא מתכנסת ומעצבת ומגבשת את חוות דעתה ושולחת אותה לממשלה, ואז מגישים את הצעת ההחלטה לאישורה של הממשלה, כדי למנות את אותו אדם לאותו תפקיד שאליו ייעדו אותו, אבל - - -

ניסן סלומינסקי: איזה כלים עומדים לרשותה של הוועדה לבדיקת הדברים?

<אריה זוהר: אם הוועדה מקבלת תלונות מסוימות מהציבור, מאנשים מסוימים, היא מקבלת מידע, היא מקבלת איזה שהיא ידיעה שמנסה להטיל דופי במישהו, או מצביעה על התנהגות לא נאותה, וזה הרי תחום עיסוקה של הוועדה, התחום של טוהר המידות, היא מבקשת לברר את העניין הזה.

<אריה זוהר: זה בדיוק ליבת העיסוק שלה.

ניסן סלומינסקי: רק כשהיא מקבלת?

ניסן סלומינסקי: היא מיוזמתה, אין לה כלים לבדוק?

<אריה זוהר: היא שואלת את השאלות.

<אריה זוהר: בין השאלות יש האם נפתחה נגדך אי פעם חקירה, האם הודחת, האם פוטרת, האם היית מסובך באיזה הליך משפטי כלשהו כנגד המדינה - - -

יעקב ליצמן: הוועדה סומכת שהציבור כבר יתקוף אותו.

<אריה זוהר: אדם שממלא את השאלון, מן הדין צריך להאמין שהוא ממלא אותו והוא גם חותם שכל מה שהוא מסר הוא מסר מידע מלא והוא אמין.

<אריה זוהר: בדרך כלל המידע הזה מספק.

מיכל בירן: יש פה איזה פרדוקס פנימי.

מיכל בירן: אם יש למישהו בעיה בטוהר המידות שלו, אז הוא גם לא יצהיר.

יצחק כהן: כן, אבל הכול מתגלה, את רואה.

יעקב ליצמן: מתגלים דברים אפילו שלא עשו.

<אריה זוהר: בהקשר של המינוי של נגיד בנק ישראל, מרגע שראש הממשלה החליט להציע את מועמדותו של פרופ' פרנקל ועד היום קיימה הוועדה שבעה מפגשים.

<אריה זוהר: ארבעה מפגשים עסקו בהקשר של המועמדות של פרופ' פרנקל, אם אתם רוצים, אני אמנה לכם בדיוק את התאריכים, עד שפרופ' פרנקל הסיר את מועמדותו.

<אריה זוהר: לאחר שהוא הסיר את מועמדותו, ראש הממשלה הציע לוועדה את מינויו של פרופ' ליאו ליידרמן.

<אריה זוהר: הוועדה שלחה לו את השאלון למילוי.

<אריה זוהר: פרופ' ליידרמן מילא, החזיר לוועדה, ובמקביל הגיע לוועדה איזה שהוא מידע שקשור לפרשת התפטרותו או הפסקת עבודתו של פרופ' ליידרמן בדויטשה בנק.

<אריה זוהר: הוועדה העבירה לפרופ' ליידרמן את ההערה הזאת, את המכתב הזה, וביקשה ממנו להגיב על הדבר.

<אריה זוהר: לאחר מספר שעות הוא הודיע לראש הממשלה ולשר האוצר שהוא מסיר את מועמדותו.

יעקב ליצמן: פרופ' ליידרמן לא הכחיש כששאלו אותו על דויטשה בנק?

<אריה זוהר: פרופ' ליידרמן לא הופיע בפני הוועדה.

יעקב ליצמן: כי הוא הכחיש כששאלו אותו על דויטשה בנק.

משה גפני: אבל הוא הסיר את המועמדות.

משה גפני: הוא הכחיש.

משה גפני: הוא אמר שהוא עשה את הכול כחוק, אבל הסיר את המועמדות.

<אריה זוהר: הוא לא הופיע בפני הוועדה.

<אריה זוהר: פרופ' ליידרמן לא הספיק להופיע בפני הוועדה, הוא הסיר את המועמדות.

יעקב ליצמן: זה אני יודע, אבל אני יודע שהוא הכחיש כששאלו אותו על דויטשה בנק.

ניסן סלומינסקי: אתה רואה לאיזה כיוון זה הולך, אז - - -

<אריה זוהר: לאחר כמה ימים הציע ראש הממשלה שהוועדה תבחן את מועמדותם של שלושה אישים, את פרופ' מריו בלכר, את פרופ' צבי אקשטיין ואת מר ויקטור מדינה.

יעקב ליצמן: וזה שינוי מדיניות ממה שהיה עד היום.

<אריה זוהר: זה שינוי מדיניות אבל זה לא תקדים ראשון.

<אריה זוהר: היה תקדים ראשון בוועדה המייעצת למינויים לתפקידים בכירים, כשבראשה עמד השופט בדימוס מרדכי בן דרור.

<אריה זוהר: הוועדה התבקשה לבחון את כשירותם מבחינת טוהר המידות של וילנאי ומופז, לתפקיד הרמטכ"ל.

<אריה זוהר: הוועדה קיבלה אז שני שמות והיא התבקשה לחוות את דעתה מבחינת ההיבטים שבהם היא עוסקת לגבי שני המועמדים.

<אריה זוהר: הוועדה מצאה ששני המועמדים כשירים מבחינת טוהר המידות, אין שום פסול ואין מניעה למנות כל אחד מהם לרמטכ"ל, והחזירה את ההחלטה לשר הממנה, לשר הביטחון ולראש הממשלה והם בחרו במי שבחרו.

<אריה זוהר: אז זה לא תקדים ראשון שהוצבו בפני הוועדה יותר משם אחד.

<אריה זוהר: בדרך כלל מוצע שם אחד, הפעם ראש הממשלה, כנראה לאחר ההתרחשויות עם המועמדות של פרופ' פרנקל ופרופ' ליידרמן, החליט להציב לוועדה שלושה שמות ולבקש את הוועדה לחוות את דעתה לגבי טוהר המידות והכשירות מבחינה זאת, שאין בהם זיקה אישית, זיקה פוליטית כלשהי - - -

יעקב ליצמן: זו גם פעם ראשונה שהוועדה בודקת מועמדים על אף שלא הציגו אותם כמועמדים.

יעקב ליצמן: בדרך כלל ראש הממשלה היה מאשר, עובר לוועדת טירקל - - -

משה גפני: לא, הוא אומר שהיה עם מופז ועם וילנאי.

יעקב ליצמן: לפני כן או אחרי כן?

<אריה זוהר: מתן וילנאי ומופז הועמדו בפני הוועדה כשני מועמדים לתפקיד הרמטכ"ל והוועדה הייתה צריכה להביע את דעתה בו זמנית על שני מועמדים וזאת היא עשתה.

<אריה זוהר: היא לא מצאה פגם באף אחד מהם והיא הודיעה את זה ל - - -

משה גפני: למה עשו את זה אז?

משה גפני: אז עוד לא היה את כל הבעיות של היום.

<אריה זוהר: הבעיות של אז היו- - -

עיסאווי פריג': מהניסיון שלך אי פעם התקיים דיון בעניין הנגיד בוועדת הכספים על תהליך בחירה?

משה גפני: לא.

עיסאווי פריג': זו פעם ראשונה?

משה גפני: פעם ראשונה.

משה גפני: תשמע, אבל זו גם פעם ראשונה שקורה דבר כזה.

ניסן סלומינסקי: לשאלה שלך לגבי וילנאי ומופז, אז לא.

ניסן סלומינסקי: אם תרצה, אני אתן לך רקע פעם.

יעקב ליצמן: צריך לשאול את בוגי יעלון על הנחשים.

יעקב ליצמן: הוא יסביר לך.

<אריה זוהר: לאחר שראש הממשלה הציע לוועדה לבדוק את שלושת המועמדים, היא שלחה להם כמובן את - - -

משה גפני: אגב, למה לא הגישו גם את קרנית פלוג, אתה יודע?

מיכל בירן: האם אנחנו כוועדת כספים יכולים לעשות את זה?

יצחק כהן: כן, אנחנו נמליץ.

משה גפני: את יכולה להמליץ.

יצחק כהן: הוועדה יכולה להמליץ, כמו שאמרה שגית.

יצחק כהן: אנחנו נמליץ על משהו.

עיסאווי פריג': מכוח חוק המשילות אתה לא יכול להמליץ.

יצחק כהן: לא, זה מה ששמענו משגית, שכן אפשר.

יצחק כהן: אנחנו נמליץ.

משה גפני: מותר לוועדה להמליץ בפני ראש הממשלה ושר האוצר.

יעקב ליצמן: כן, אבל זה לא שווה כלום.

יעקב ליצמן: הם עשו בדיוק הפוך.

יצחק כהן: לא משנה, אבל יש משקל לוועדה.

יצחק כהן: היא יכולה להמליץ.

מיכל בירן: שנוכל להגיד לפחות 'אמרנו לכם'.

ניסן סלומינסקי: היא יכולה להמליץ על תהליך, לא על שם.

יצחק כהן: לא, למה?

יצחק כהן: נגיש הצעה.

<אריה זוהר: אני מבקש לסכם, כדי להעמיד את הדברים איך הם ניצבים עכשיו.

<אריה זוהר: ובכן, הוועדה פגשה את שלושת המועמדים שהציע ראש הממשלה, היא גם ראתה את ראש הממשלה ואת שר האוצר.

<אריה זוהר: היא נמצאת עכשיו בשלב של בדיקה כלשהי לגבי כמה ידיעות או מידעים שהגיעו אליה בהקשר - - -

משה גפני: הגיע כבר על שלושתם?

<אריה זוהר: הגיע על שלושתם.

משה גפני: אני לא מגיש מועמדות לנגיד.

ניסן סלומינסקי: אם מה שמגיע רק לוועדה ולא מתפרסם, זה בסדר.

ניסן סלומינסקי: הבעיה - - -

מיכל בירן: יש לי שאלה, האם בתהליך הבירור שלכם שלחתם גם בקשות למקומות שבהם אנשים פעלו?

<אריה זוהר: שלחנו גם בקשות למקומות שאנשים פעלו.

מיכל בירן: ובנק ישראל החזיר תשובה?

<אריה זוהר: בנק ישראל ביניהם, הוא גם השיב תשובות.

ניסן סלומינסקי: עוד מעט תדבר היועצת המשפטית של בנק ישראל, אז תוכלי - - -

מיכל בירן: יש סיכוי שנדע מה התשובה?

ניסן סלומינסקי: הנה, יש כאן את היועצת המשפטית, תשאלי אותה.

יעקב ליצמן: מה את חושבת?

יעקב ליצמן: בנק ישראל חושב שאקשטיין הולך להיות הנגיד שלהם, אז מה, הם יכתבו משהו רע?

יעקב ליצמן: אני לא מבין איפה אתם בכלל.

ניסן סלומינסקי: לא, זה הפוך - - -

יעקב ליצמן: מה התהליך כאן?

יעקב ליצמן: אקשטיין רוצה להיות נגיד ושואלים את בנק ישראל אם הוא בסדר.

ניסן סלומינסקי: לא, אבל אם הבנק יגיד דבר רע, הוא לא יהיה נגיד.

משה גפני: בדיוק.

משה גפני: אם ימצאו עליו משהו.

משה גפני: מה בוחנת ועדת טירקל?

ניסן סלומינסקי: הוא אמר, את טוהר המידות.

משה גפני: וחוץ מטוהר המידות?

ניסן סלומינסקי: זהו.

<אריה זוהר: זיקה פוליטית, זיקה עסקית כלשהי.

משה גפני: אם יש לי בגרות, בוחנים?

ניסן סלומינסקי: לא, הוא אמר שלא, כישורים הוא לא בודק.

משה גפני: ליבה לא?

<אריה זוהר: הוועדה מבקשת מידע - - -

משה גפני: רק זיקה פוליטית, טוהר מידות?

<אריה זוהר: זו סמכותה, זיקה אישית, זיקה פוליטית - - -

יעקב ליצמן: איזה תארים צריך כנגיד?

ניסן סלומינסקי: לכן שאלנו מי בודק את הכישורים.

<אריה זוהר: כל מועמד מתבקש לשלוח לוועדה בצירוף לטופס גם את התעודות על השכלתו ואנחנו מקבלים את התמונה המלאה לגבי השכלתם של כל אחד מהמועמדים.

משה גפני: זאת אומרת יכול להיות שאם אין לו תארים או מה, אז הוועדה תפסול אותו?

<שגית אפיק: הוועדה לא עוסקת בזה.

משה גפני: לא, אבל הוא אומר ששולחים את התעודות.

<אריה זוהר: שולחים, כדי לקבל תמונה על האיש, על השכלתו.

יעקב ליצמן: אבל אם למשל אין לו תואר שלישי הוא לא כשיר לנגיד.

יעקב ליצמן: לשר אוצר, שהוא הממנה אותו - - - על פי חוק, אדוני סגן מזכיר הממשלה, לא יכול לשבת בוועדה מישהו שהוא יותר נמוך בדרגה, שהוא צריך לאשר מישהו גבוה.

ניסן סלומינסקי: זה לא נאמר.

יעקב ליצמן: זה החוק.

יעקב ליצמן: אני לא צוחק.

יעקב ליצמן: בחוק המכרזים אי אפשר למנות מישהו - - -

ניסן סלומינסקי: אבל איך ימנו רמטכ"ל?

ניסן סלומינסקי: תסביר לי, כשאף אחד מהם אפילו לא יודעים אם היה בצבא.

ניסן סלומינסקי: איך ימנו רמטכ"ל לפי השיטה שלך?

יעקב ליצמן: אי אפשר למנות רמטכ"ל בתוך ועדה שיושב תת אלוף.

יעקב ליצמן: מישהו בדרגה נמוכה.

יעקב ליצמן: במשרדי ממשלה, אם אתה רוצה - - -

ניסן סלומינסקי: טוב, רבותיי, כל זה הן רק המלצות.

מיכל בירן: אמרת המידעים ברבים, אנחנו יכולים להבין מזה שכרגע יש תלונות ומידע לגבי שלושת המועמדים?

<אריה זוהר: לא הייתי אומר שיש תלונות, יש מידע.

יעקב ליצמן: יש מכתבים.

מיכל בירן: לגבי שלושתם?

<אריה זוהר: לגבי שלושתם, הוועדה בודקת.

עיסאווי פריג': הצד המקצועי והיעדים ולאן אנחנו רוצים להגיע, מי קובע את זה?

עיסאווי פריג': אתה אמרת זיקה פוליטית, זיקה עסקית וטוהר מידות.

עיסאווי פריג': לגבי הבור התקציבי 40 מיליארד, מי מבטיח שלא יהיה?

עיסאווי פריג': שואלים, בודקים את היעדים?

עיסאווי פריג': את המדיניות?

ניסן סלומינסקי: לא הוועדה.

עיסאווי פריג': באיזה שלב זה נבדק?

<אריה זוהר: זה לא בסמכותה של הוועדה, זה הגורמים הממנים בודקים.

יעקב ליצמן: למה אין מועמד ערבי?

עיסאווי פריג': זה פחות מעניין אותי.

עיסאווי פריג': אני רוצה צד מקצועי, אבל תהליך שמתקבל על הדעת.

<אריה זוהר: אני סיימתי בזה, אם יש שאלות לגבי עבודת הוועדה.

ניסן סלומינסקי: אוקיי, אם יש שאלות לגבי עבודת הוועדה לשאול ואם לא, נעבור רגע לבנק ישראל ואחר כך כל מי שירצה, נא להירשם.

ניסן סלומינסקי: אז, בבקשה, בנק ישראל.

<טידה שמיר: אז כמו שאמרה שגית, מה שהחוק קובע זה שהנגיד ימונה בידי נשיא המדינה ולפי המלצת הממשלה.

<טידה שמיר: הסעיף הזה נקבע בחוק המקורי של בנק ישראל, בשנת 54' ולא שונה בתיקון הגדול שנעשה ב-2010 וזה לא בגלל שלא נתנו לזה את הדעת.

<טידה שמיר: אנחנו נתנו את הדעת ובחנו גם חוקים מודרניים של מדינות אחרות ובדרך כלל לא מתקינים חוקים שבהם נקבעים התהליכים או הקריטריונים.

<טידה שמיר: הסמכות למנות את הנגיד בחוקים המודרניים היא בידי הזרוע המבצעת, בידי הממשלה.

משה גפני: את זוכרת פעם תקלה כזאת?

<טידה שמיר: לא, עד היום אני מבינה שבוצעו המינויים מכוח הסעיף הזה שנקבע בחוק - - -

אראל מרגלית: את אומרת ממשלה, מה זה, ראש הממשלה?

<טידה שמיר: הממשלה.

<שגית אפיק: נשיא המדינה לפי הצעת הממשלה.

משה גפני: זה צריך לעבור בהחלטת ממשלה.

<טידה שמיר: אין שר ממנה.

<טידה שמיר: בנק ישראל, יש סעיף בסוף שהחוק הוא באחריות הממשלה, גם הוא לא באחריות שר האוצר או שר אחר כלשהו, או ראש הממשלה, וגם ההמלצה לנשיא המדינה, למינוי, היא של הממשלה.

<טידה שמיר: אחת מאבני היסוד של בנק מרכזי זה אי התלות במערכת הפוליטית, לכן גם העניין הזה שהמינוי הוא על ידי הנשיא ולא ישירות על ידי הממשלה, זה סממן לעצמאות של הבנק המרכזי, אבל ברור ש - - -

יעקב ליצמן: מי מאשר את תקציב בנק ישראל?

ניסן סלומינסקי: אנחנו.

<טידה שמיר: לא.

משה גפני: שגית, לא מאשרים את זה כאן.

יעקב ליצמן: לא מאשרים את זה כאן, אני יודע שלא.

יעקב ליצמן: השאלה שלי למה מבקר המדינה - - - כי בנק ישראל צריך להיות עצמאי, חייב להיות גוף עצמאי, הוא לא יכול להיות כפוף לאוצר, אסור לו שהוא יהיה כפוף לאוצר, איך יכול להיות שבתקציב מבקר המדינה אנחנו דנים כאן ולמה בתקציב בנק ישראל אנחנו לא דנים כאן?

יצחק כהן: זה בחקיקה.

יצחק כהן: תשאל את משה, הוא - - -

יעקב ליצמן: גם אני יודע, אני הייתי בבלגן הזה, אז מה?

משה גפני: זה לא קשור לקואליציה.

יעקב ליצמן: לא, לא, אתה טועה.

יעקב ליצמן: זו שאלה רצינית.

ניסן סלומינסקי: מאה אחוז, השאלה מאוד רצינית.

אראל מרגלית: יש שאלה שאתה שואל שהיא לא רצינית?

ניסן סלומינסקי: לא, השאלה תמיד רצינית, תלוי מה המגמה שלה.

משה גפני: השאלה של ליצמן היא שאלה נכונה, צריך לתת עליה תשובה, אבל כשהיה כאן הדיון, ב-2010, היה לנו ויכוח עם אנשי בנק ישראל - - -

יעקב ליצמן: גם לי היה פעם.

משה גפני: בחוק המקורי הסמכות לאשר את גובה השכר של עובדי בנק ישראל הייתה בידי הנגיד.

משה גפני: אנחנו לא הסכמנו לזה.

משה גפני: מה שאתה אומר, ממשלה, אנחנו אמרנו בשום אופן.

משה גפני: אני אמרתי שאי אפשר להתערב במשכורות של עובדי הסגל האקדמי, בגלל החופש האקדמי, אי אפשר להתערב בעובדי בנק ישראל, בגלל החופש המוניטרי, נשאר שהממשלה יכולה להתערב רק במשכורות של המורים בישיבות.

משה גפני: זה הדבר היחיד שנשאר להם להתערב.

יעקב ליצמן: מעמד הביניים.

משה גפני: עכשיו התווסף גם מעמד הביניים.

ניסן סלומינסקי: לא, המורים בישיבות זה המעמד הנמוך, לא מעמד ביניים.

יעקב ליצמן: לא, זה הגבוה.

משה גפני: ואז היה סיכום בחוק שזה יגיע למצב שאם יש מחלוקת, הוא ושר האוצר, במחלוקת יכריע ראש הממשלה.

משה גפני: זאת אומרת הוא לא לבד מחליט על משכורות.

<שגית אפיק: לגבי השכר.

משה גפני: אני מדבר על תנאי השכר.

משה גפני: אבל ליצמן שואל נכון, למה מבקר המדינה כאן מאושר ו - - -

ניסן סלומינסקי: בנק ישראל בא לידיעה.

ניסן סלומינסקי: התקציב מגיע לידיעה.

<שגית אפיק: זה גם בחוק - - -

יעקב ליצמן: הצעה לך.

יעקב ליצמן: ההצעה שלי אומרת שוועדת הכספים תיזום תיקון לחוק שאת התקציב של בנק ישראל אנחנו נאשר, היות שזה גוף עצמאי, כפי שאנחנו מאשרים תקציב של מבקר המדינה.

יעקב ליצמן: זו ההצעה שלי.

עיסאווי פריג': יש בזה משהו.

עיסאווי פריג': הגיוני.

ניסן סלומינסקי: לא אמרתי שלא.

ניסן סלומינסקי: טידה, אולי יש לכם איזה שהיא תובנה למה יש הפרדה בין בנק ישראל למבקר המדינה לדוגמה, מעבר לזה שזה כתוב בחוק?

<שגית אפיק: היה על זה דיון מאוד ארוך כשעשינו את התיקון לחוק.

<טידה שמיר: התובנה שלנו היא לא להבחין בינינו לבין מבקר המדינה.

<טידה שמיר: אנחנו שמנו דגש מאוד מאוד גדול על תפקיד הבנק המרכזי וההכרח שלו להיות עצמאי משיקולים פוליטיים ומהמערכת הפוליטית.

<טידה שמיר: אין ספק שמעורבות באישור התקציב יכולה לפגוע משמעותית בעצמאות הזאת, לכן אנחנו עמדנו איתן על דעתנו זאת.

ניסן סלומינסקי: אז מי כן מאשר את התקציב שלכם?

<טידה שמיר: זה מה שאני רוצה להסביר.

<טידה שמיר: מה שאמר חבר הכנסת גפני, גם החוק הקודם לא התייחס לנושא השכר, אלא חוק יסודות התקציב מכפיף גם את עובדי בנק ישראל לממונה על השכר.

<טידה שמיר: אנחנו רצינו, במסגרת החוק החדש, החוק החדש יצר שני אורגנים חדשים לחלוטין בבנק ישראל מבחינת הממשל התאגידי, זה את הוועדה המוניטרית והמועצה המנהלית, באופן שברוב הנושאים הנגיד לא מקבל לבד את ההחלטות.

<טידה שמיר: נקודת המוצא שלנו הייתה שהמועצה המנהלית, שרוב החברים בה הם מקרב הציבור, שהיא תאשר הן את השכר והן את התקציב.

עיסאווי פריג': מה זה ציבור?

<טידה שמיר: רגע, אני אגיד מיד.

<טידה שמיר: אני מוכנה לתת סקירה קצרה על חוק בנק ישראל - - -

ניסן סלומינסקי: זה מהצד, זה דיון נפרד.

<טידה שמיר: אני לא מתייחסת למבקר המדינה.

<טידה שמיר: המועצה המנהלית מורכבת משישה אנשים, מתוך הבנק חברים בה רק הנגיד והמשנה לנגיד, כל הארבעה האחרים, כולל יושב ראש המועצה, הם אנשים מקרב הציבור שנבחרים על ידי ועדה חיצונית, לא על ידי הממשלה.

<טידה שמיר: הם מאושרים פורמלית על ידי הממשלה, אבל יש באמת ועדת איתור וועדה לבדיקת המינויים.

<טידה שמיר: אנחנו חשבנו שוועדה כזאת באופן הזה, שומרת על עצמאות וגם תאשר את הנושאים הרגישים.

<טידה שמיר: לגבי הממונה על השכר, לגבי שכר העובדים, הם לא קיבלו את דעתנו, זה נשאר במסגרת חוק יסודות התקציב, אבל נקבע איזה שהוא מנגנון פישור-גישור-בוררות אצל ראש הממשלה.

יצחק כהן: סעיף 29.

<טידה שמיר: נכון.

<טידה שמיר: לגבי התקציב, הוסכם שבאמת הוא מאושר על ידי אותה מועצה שהרוב בה הוא נציגי ציבור, אבל שהיא באה לדיון.

<טידה שמיר: לא לאישור, אבל היא כן באה לדיון - - -

עיסאווי פריג': יועצת משפטית, בעינייך זה נוהל תקין מה שמתקיים שם?

ניסן סלומינסקי: משה, זה מה שקיים.

משה גפני: אם אתם רוצים לדעת, היה פה דיון ארוך וקשה - - -

<טידה שמיר: ---ודאי שכן.

עיסאווי פריג': זה נוהל תקין בעינייך?

<טידה שמיר: כן.

עיסאווי פריג': שארבעה נציגי ציבור של ועדת איתור שהבנק יוכל גם למנות ולהמליץ עליהם - - -

<טידה שמיר: הבנק לא ממנה.

<טידה שמיר: סליחה, הבנק - - -

עיסאווי פריג': לאשר תקציב - - -

יצחק כהן: אבל זה בא לפה.

יצחק כהן: פריג', זה מגיע לפה.

ניסן סלומינסקי: רב יצחק, עיסאווי, רב משה היה באמצע דיבור.

משה גפני: היה דיון ארוך בעניין הזה.

משה גפני: הוועדה אמרה שצריך לאשר את התקציב, צריך לאשר כמו במבקר המדינה.

משה גפני: על אף שאני רוצה להגיד שיש הבדל, מבקר המדינה באמת לא צריך להיות כפוף למשרד האוצר, אבל הלינקג' ביניהם הוא לא נושא של תקציב, הוא נושא שהוא מבקר את אנשי משרד האוצר.

משה גפני: יכול להיות שיש בזה טעם לפגם, אבל זה משהו אחר מאשר בנק ישראל.

משה גפני: בנק ישראל נמצא בעימות מוחלט עם משרד האוצר על מדיניות כלכלית.

משה גפני: זאת אומרת יכול לבוא שר האוצר לנגיד בנק ישראל ולהגיד לו, אפילו הוא לא יגיד את זה בפה מלא, 'אם אתה קונה דולרים, יותר ממה שאני חושב שאתה צריך, יהיו לך בעיות עם התקציב, לא תוכל לקבל יועץ'.

משה גפני: הנגיד טען את זה, סטנלי פישר טען את זה, אף על פי שהוא אמר את זה בלשון עדינה, אני אומר את זה יותר בוטה.

משה גפני: ואז הגענו לפשרה, שהפשרה אמרה שאמנם זה לא יאושר על ידי משרד האוצר וממילא גם לא על ידי ועדת הכספים, אבל הכול יהיה שקוף.

משה גפני: יהיו חייבים להביא את התקציב כולו לדיון בוועדה.

משה גפני: זאת אומרת הכול יהיה פתוח.

משה גפני: אתה רוצה להביא יועץ?

משה גפני: זה יהיה כאן, בתקציב.

משה גפני: אבל הוא התעקש מאוד.

משה גפני: עוד יותר מאשר על השכר, הוא התעקש מאוד והוא הסביר את זה.

משה גפני: אנחנו לא היינו שלמים עם העניין, אבל בנק ישראל היה צריך לעבור רחוק, היה צריך לעבור מהר, עשינו הרבה פשרות, לא ויתרנו על דברים שבעינינו נראו עקרוניים, אני מדבר על הוועדה, ובזה היה גם היגיון.

ניסן סלומינסקי: אל"ף, יש בזה היגיון, אם כי אני חושב שהממשק של מבקר המדינה איתנו, עם חברי הכנסת, הוא הרבה יותר מסובך ממה שבנק ישראל ובכל אופן אנחנו מאשרים.

ניסן סלומינסקי: רק תראה את הדוחות.

משה גפני: אני לא מכחיש את זה.

משה גפני: אני רק אומר מה היה הדיון.

ניסן סלומינסקי: לכן אני אומר שזה לא פשוט ומעניין שמבקר המדינה - - -

יעקב ליצמן: הצעת החוק שאני אמרתי - - -

ניסן סלומינסקי: את מבקר המדינה בוחרת הכנסת כולה ולא יודע, אולי יכול להיות - - -

משה גפני: לא, הבחירה של הנגיד, זה לא הנושא.

משה גפני: הנושא של התקציב, כשאתה עומד מול האוצר.

משה גפני: הבחירה של הנגיד, אז נבחר פעם אחת, אחרי עשרה מועמדים נבחר - - -

יעקב ליצמן: איך בחירת הנגיד בצרפת?

ניסן סלומינסקי: זהו, ביקשתי ממנה שהיא תעשה גם השוואה למה קורה בעולם.

ניסן סלומינסקי: אז בואו נשמע מטידה אם יש לך איזה שהיא השוואה למה קיים בעולם.

<טידה שמיר: אנחנו עשינו סקירה קצרה.

<טידה שמיר: אני אומרת, שוב, שהנגיד מתמנה על ידי הממשלה.

<טידה שמיר: גם באנגליה, כמו אצלנו, הוא מתמנה על ידי המלכה, אבל בפועל זה על פי - - -

יעקב ליצמן: כמו הנשיא כאן.

<טידה שמיר: נכון, כמו הנשיא כאן, אבל בפועל זה על ידי ראש הממשלה ושר האוצר.

<טידה שמיר: בשנת 2011 הוגשה גם הצעת חוק פרטית בפרלמנט האנגלי ושם ביקשו שהסמכות למינוי נגיד תהיה בידי המלכה, הנשיא אצלנו, באישור ועדת האוצר של הפרלמנט, שזה כמו ועדת הכספים אצלנו.

<טידה שמיר: הצעת החוק הזאת לא התקבלה.

משה גפני: גם מאותן סיבות.

<טידה שמיר: מאותן סיבות הצעת החוק הזאת לא התקבלה וזה טרי, זה מ-2011.

<טידה שמיר: הנגיד האחרון שהתמנה שם, שהוא קנדי ולא אנגלי, התנדב מרצונו להופיע, מעין שימוע אבל מרצונו, לא שזה נקבע בחוק, בפני ועדת הכספים.

ניסן סלומינסקי: אני רק לא מציע לו להופיע פה.

משה גפני: למה?

משה גפני: אני כן חושב שצריך לקבל החלטה, בגלל ההתפתחויות שהיו, לפני שהממשלה ממנה את מי שהיא בוחרת - - -

ניסן סלומינסקי: כן, אבל זה בתנאי שנבטיח שנתנהג בסדר.

עיסאווי פריג': לא, מה נעשה לו?

ניסן סלומינסקי: שלא נשאל אותו מה התקציב של הישיבות ודברים כאלה.

משה גפני: זה לא קשור אליו, תקציב הישיבות.

ניסן סלומינסקי: אבל עובדה שכך נפתחה ישיבה בנושא של הנגיד.

ניסן סלומינסקי: לכן אני אומר, אם נדע לקבל על עצמנו - - -

משה גפני: אבל זה יעבור בעזרת ה'.

יצחק כהן: את מי להזמין?

עיסאווי פריג': את המועמד לנגיד הבנק.

יצחק כהן: אנחנו נהיה טירקל ב'?

עיסאווי פריג': שימוע בהתנדבות.

עיסאווי פריג': כמו שאמרה היועצת המשפטית.

<טידה שמיר: אני לא אמרתי, אני מדווחת.

מיכל בירן: מתי אתם צריכים לסיים את ההליך?

יצחק כהן: לפני ראש השנה זה יסתיים, זוהר?

<אריה זוהר: אני מקווה שכן.

משה גפני: אמרת שלפני ראש השנה זה יסתיים, זאת אומרת אני מבין מדבריך שאופי התלונות שהגיעו על שלושת המועמדים הוא לא רציני?

<אריה זוהר: אני מבקש לא להשיב על הדבר הזה.

<אריה זוהר: התהליך נמצא בעיצומו ו - - -

משה גפני: לא, אבל אם אתה אומר שככל הנראה זה יסתיים לפני ראש השנה, כלומר שאופי הטענות - - -

יעקב ליצמן: לא, יכול להיות שישללו.

משה גפני: הוא אומר שימונה לפני ראש השנה.

יצחק כהן: לא, יסיימו את התהליך.

משה גפני: לא הכוונה ימונה?

<שגית אפיק: המינוי זה לא על ידי הוועדה.

משה גפני: זאת אומרת יכול להיות שהטענות הן כבדות משקל ויכול להיות שלפני ראש השנה יסיימו ולא ימונה אף אחד?

ניסן סלומינסקי: למה, רב משה?

עיסאווי פריג': יש איפול מוחלט.

משה גפני: אריה, אני לא שם לך מילים בפה.

משה גפני: אני סתם רוצה לדעת, כחבר כנסת.

ניסן סלומינסקי: לא, הנקודה היא שמאחר שמדובר על טוהר המידות ולפי תפיסתנו אלול זה הזמן שבו אדם יכול לחזור בתשובה, תשובתו מתקבלת והוא נהפך לזכאי, אז יכול להיות שפה יש איזה שהוא שילוב מסוים.

עיסאווי פריג': יש איפול על דיון הוועדה, ברגע שיהיו הדלפות, כמו המקרה של פרנקל, כולנו נדע.

ניסן סלומינסקי: אם יהיו הדלפות, אז גם אם הוועדה תאשר אותו הוא ייפול.

עיסאווי פריג': היא תדאג להדליף, בכדי שנדע.

ניסן סלומינסקי: לא, הפוך, חס ושלום, לא יעלה על הדעת.

משה גפני: מה לגבי החזרה בתשובה?

משה גפני: אתה יכול להרחיב בעניין הזה?

ניסן סלומינסקי: לא, אם יש, אמרנו, אלול זה הזמן.

ניסן סלומינסקי: הקדוש ברוך הוא אומר, אם אתם תסלחו אחד לשני, אז אני גם אסלח לכם.

ניסן סלומינסקי: אם אתם לא תסלחו אחד לשני, אז למה אתם מבקשים ממני שאני אסלח לכם?

יעקב ליצמן: מה השם היהודי של מריו?

עיסאווי פריג': מרים, הזכר של מרים.

ניסן סלומינסקי: זו שאילתא מעניינת.

<טידה שמיר: עוד כמה מילים.

<טידה שמיר: בקנדה הנגיד מתמנה על ידי המועצה של הבנק, שהיא מורכבת מ-12 אנשים, באישור הממשלה.

<טידה שמיר: זאת אומרת הם מעין ועדה ציבורית, ועדת טירקל כזאת.

<טידה שמיר: הם, דרך אגב, מתמנים כולם על ידי הממשלה, לא כמו אצלנו שהם נציגי ציבור, והם ממליצים.

<טידה שמיר: הם עושים מין הליך של המלצה, אבל, שוב, זה מקבל את אישור הממשלה.

<טידה שמיר: בארצות הברית המינוי הוא על ידי הנשיא.

<טידה שמיר: איך זה נעשה?

<טידה שמיר: מה בדיוק עושים בבית הלבן כדי לאתר נגיד ולבדוק עליו, אני לא יודעת, אבל שם מכוח החוק זה צריך לקבל את אישור הסנאט ושם עוברים כידוע שימועים בפני הסנאט.

ניסן סלומינסקי: כולל גם הנגיד?

ניסן סלומינסקי: גם הנגיד עובר שימוע?

<טידה שמיר: כן.

<טידה שמיר: כן.

יעקב ליצמן: כן, וזה קשה מאוד.

עיסאווי פריג': ארצות הברית ובריטניה שימוע?

<טידה שמיר: לא, בבריטניה אין שימוע.

עיסאווי פריג': כן, בהתנדבות.

<טידה שמיר: זה קרה פעם.

ניסן סלומינסקי: רק במקרה אחד.

<טידה שמיר: הם ניסו לחוקק חוק כזה וזה לא עבר.

<טידה שמיר: ואני אומרת שוב, ההתנהלות הפוליטית שלנו לא דומה לארצות הברית וחשוב מאוד גם מבחינת תהליך מינוי הנגיד, כמה שפחות שיהיה משיקולים פוליטיים.

<טידה שמיר: לגבי כישורים, נשאלו פה אם בודקים כישורים של הנגיד.

<טידה שמיר: שמענו את השאלה - - -

מיכל בירן: עמדות כלכליות, תפיסות עולם.

<טידה שמיר: רגע, נשאלו שאלות.

<טידה שמיר: יש לנו סעיף עם רזולוציות כל כך פרטניות לגבי הכישורים שנדרשים מחברי הוועדה המוניטרית ואף מילה לגבי הנגיד.

<טידה שמיר: אז כמובן שהמקרים אינם דומים.

<טידה שמיר: חברי הוועדה המוניטרית, הסמכויות שלהם מאוד מוגדרות.

<טידה שמיר: הנגיד לא רק קובע את הריבית, כמו שנאמר פה, הוא היועץ הכלכלי לממשלה והוא גם מנהל את הבנק והדיסציפלינות שנדרשות ממנו, אנחנו לא מצאנו בשום חוק שנקבעים הכישורים של הנגיד.

<טידה שמיר: יש מקומות שכתוב שיהיה לו רקע פיננסי, יש מקומות שמחייבים שהוא יהיה אזרח אותה המדינה, אבל לא מצאנו שכישורים לנגיד נקבעים בחוק.

<טידה שמיר: גם החוק שלנו יוצא מנקודת הנחה שזו הסמכות של הממשלה ושיש להניח שהשיקולים והקריטריונים, את שואלת על עמדות כלכליות, נעשים לטובת הבנק והציבור, אבל לא מצאנו שזה נקבע בחוק.

עיסאווי פריג': אבל את מסכימה איתי שתפקיד הנגיד זה לא פקיד.

<טידה שמיר: זה נשמע מדבריי?

ניסן סלומינסקי: נו, ודאי שלא.

ניסן סלומינסקי: חס ושלום.

עיסאווי פריג': וברגע שאני דן בעמדה שהיא לא פקידות, עמדה שמתווה דרך ומדיניות כלכלית ואני לא מתייחס לכישורים - - -

<טידה שמיר: אבל לא בחוק.

עיסאווי פריג': אפילו בחוק, זה מעלה הרבה תהיות.

עיסאווי פריג': למה?

עיסאווי פריג': כי ברגע שהמשנה למזכיר אומר על ועדת טירקל, אני אומר שגם הפקיד הזוטר במס הכנסה שעושה שומה צריך ועדת טירקל.

עיסאווי פריג': ברגע שאני רואה את הדברים, זיקה פוליטית וטוהר מידות, כל פקיד מדינה שעובד מול האזרח צריך את הדברים האלה.

עיסאווי פריג': אז על מה טירקל/לא טירקל?

יעקב ליצמן: לא יהיו לך פקידים.

עיסאווי פריג': במהות, שהאזרח יושפע מהמדיניות המוניטרית - - -

יצחק כהן: אז מה השאלה, פריג'?

עיסאווי פריג': אני אומר - - -

ניסן סלומינסקי: שחסר לך הכישורים?

ניסן סלומינסקי: מי בודק את הכישורים?

עיסאווי פריג': בוודאי שהכישורים.

ניסן סלומינסקי: זה שאלנו, והתשובה היא - - -

מיכל בירן: זה לא רק כישורים, זה גם תפיסות עולם.

ניסן סלומינסקי: לזה אני קורא כישורים, כל זה בתוך המסגרת של הכישורים.

מיכל בירן: לא, מישהו יכול לחשב רווח טוב מאוד, אבל אני רוצה לדעת שהוא מחזיק תפיסות ניאו ליברליות - - -

ניסן סלומינסקי: אז את זה ראש הממשלה בודק.

מיכל בירן: אבל זו לא זכותו של הציבור לדעת את זה, לפחות?

מיכל בירן: מה התפיסות של נגיד בנק ישראל?

ניסן סלומינסקי: ראש הממשלה בודק את תפיסת העולם הכלכליות, הכישורים?

ניסן סלומינסקי: אני לא יודע - - -

עיסאווי פריג': אני מחדד את זה, ניסן, מה היתרון היחסי של ועדת טירקל במקרה הזה?

עיסאווי פריג': איזה יתרון יחסי יש לה?

ניסן סלומינסקי: לבדוק את ה - - -

עיסאווי פריג': טוהר מידות?

עיסאווי פריג': תעודת יושר?

ניסן סלומינסקי: כן.

עיסאווי פריג': כל פקיד מדינה צריך תעודת יושר וטוהר מידות.

ניסן סלומינסקי: זה צריך, אבל פה בודקים.

עיסאווי פריג': אז נו?

עיסאווי פריג': צריך ועדת טירקל לכל הפקידות של המדינה.

יעקב ליצמן: אמרתי לך, אף אחד לא יבוא.

ניסן סלומינסקי: החוק קבע, או הממשלה קבעה, שבע פונקציות שחייבות לעבור את הוועדה הזאת.

ניסן סלומינסקי: נקודה.

ניסן סלומינסקי: שאר הפונקציות, לא יודע אם חייבות.

ניסן סלומינסקי: אם אתה יודע זה סיפור אחר, אבל אתה לא חייב לעבור את הוועדה.

ניסן סלומינסקי: כאן הוועדה, ואני חשבתי שהוועדה גם מיוזמתה בודקת, היא לא רק מחכה לשמוע שמעבירים לה פתקים, יכול להיות, אני מקווה שזה מה שהיא עושה, כי פה אתה חייב לעבור את הוועדה.

ניסן סלומינסקי: פונקציה אחרת לא חייבת, אלא אם אתה יודע על משהו, ודאי שאתה תבדוק, אם יש פקיד שאתה יודע עליו שלא ויבדקו וימצאו, הוא ייפסל, אבל אתה לא חייב לבדוק אותו.

ניסן סלומינסקי: פה יש שבע פונקציות שאתה חייב.

ניסן סלומינסקי: אני חשבתי שהוועדה גם מיוזמתה מקיימת בדיקות, אני הבנתי מאריה שבדרך כלל היא יותר בודקת את מה שהיא מקבלת.

ניסן סלומינסקי: רבותיי, שמענו, עכשיו חברי הכנסת וראשון הדוברים הוא רב יצחק.

יצחק כהן: קודם כל הייתי שמח אם דיון חירום בפגרה היה מתקיים בדברים שכן בסמכות הוועדה, לא בדבר שהוא דקלרטיבי לגמרי, וזה נושא משפחות שנכנסות לראש השנה למציאות קשה מאוד אחרי הקיצוץ האכזרי בקצבאות הילדים ובעולם התורה, שהתקציב שלו נמחק לגמרי.

יצחק כהן: זה כן בסמכות הוועדה, ולא על דברים ש - - - אבל אם כבר הגענו לדיון הזה, אני חושב, אדוני, שהוועדה צריכה לצאת באיזה שהיא קריאה, לצאת באיזה שהוא מסר, כיוון ששמעתי משגית שזה כן סמכות הוועדה, למקבלי החלטות, כשאנחנו רואים את הפארסה, רואים את התהליך המבזה של מינוי הנגיד, את הסכנה לכלכלת ישראל בכל ההתנהלות המוזרה הזאת, אז הוועדה כן יכולה להמליץ לפני מקבלי ההחלטות למנות את קרנית פלוג ואני אגיד גם למה.

יצחק כהן: קרנית כבר 23 שנה בבנק ישראל, עשתה את כל התפקידים, עברה לאורך כל השדרה בהצלחה מדהימה.

יצחק כהן: היא עשר שנים בתפקיד ראש מחלקת המחקר של בנק ישראל, כשהיא עשתה שם עבודה מדהימה.

יצחק כהן: היא עברה את כל התהליכים וכל התהפוכות וכל הרפורמות שבכלכלת ישראל.

יצחק כהן: שנתיים היא המשנה לנגיד בנק ישראל, כשסטנלי פישר, ברוב חוכמתו, הכשיר את היורשת לתקופה של אחריו.

יצחק כהן: חצי שנה לפני הזמן הוא הודיע שהוא פורש, מתוך תקווה שיקבלו את ההמלצה שלו למנות את קרנית לנגיד בנק ישראל.

יצחק כהן: אני חושב, אדוני, שלפחות מתוך אחריות אנחנו פה, ואני מבקש להעמיד את ההצעה שלי להצבעה, נמליץ בפני מקבלי ההחלטות למנות את קרנית פלוג לנגידת בנק ישראל.

יצחק כהן: אגב, בימים האלה, למרות שהיא נמצאת במצב אל-אנושי, למרות שהיא יודעת שלא רוצים אותה, היא ממשיכה למלא את תפקידה, היא קיבלה החלטות כרגע לגבי שכר ראשי הבנקים, היא קיבלה החלטה לגבי הריבית.

יצחק כהן: היא ממשיכה את תפקידה בנאמנות ובמסירות אין קץ, מתוך אחריות לכלכלת ישראל.

יצחק כהן: רק על זה מגיע לה עוד ציון לשבח.

יצחק כהן: על כל פנים אני מבקש להעמיד להצבעה את ההצעה שלי, להמליץ בפני מקבלי ההחלטות למנות את קרנית פלוג, שזה הדבר הנכון ביותר לכלכלת ישראל, הדבר הראוי ביותר, וזה מינוי ראוי, וחבל ללכת ולרעות בשדות זרים ולחפש נגידים מדרום אמריקה ועד לא יודע איפה על הגלובוס ולהמשיך להתבזות.

יצחק כהן: משה, זה הזמן להוציא את ההמלצה של ועדת הכספים למקבלי ההחלטות ואני מקווה שיהיה לה רוב פה בוועדה, למנות את קרנית פלוג לנגידת בנק ישראל.

משה גפני: אתה אומר את זה בתור סגן שר האוצר לשעבר?

יצחק כהן: לא, בתור חבר כנסת, חבר ועדת הכספים.

ניסן סלומינסקי: תודה רבה.

ניסן סלומינסקי: עיסאווי.

עיסאווי פריג': ראשית כל אני רואה שבדיון אין אופוזיציה ואין קואליציה, יש אחדות דעים שיש פארסה אחת גדולה שמתקיימת.

עיסאווי פריג': אני חש את זה.

עיסאווי פריג': שאלתי את השאלה, שזה דיון ראשון שמתקיים בסוגיה הזו, על ההתנהלות הלא תקנית.

עיסאווי פריג': אני מצטרף להצעה של חבר הכנסת כהן, בהמלצה לאשר את המשנה לנגיד, מסיבה פשוטה, הרי היא עברה ועדת טירקל והיא מכהנת בתפקיד.

יצחק כהן: היא עברה.

עיסאווי פריג': היא עברה, למה לי כל הווג'ראס?

עיסאווי פריג': יש בן אדם שעבר את כל התהליך - - -

יעקב ליצמן: מה זה ווג'ראס?

יצחק כהן: כאב ראש.

יעקב ליצמן: אני לא הבנתי.

יצחק כהן: כאב ראש.

יצחק כהן: תשאל אותי.

עיסאווי פריג': היא עברה ועדת טירקל.

עיסאווי פריג': אני לא צריך את כאבי הראש לחשוב ולחפש ולמצוא, היא עברה את כל התהליך.

עיסאווי פריג': אני בדעה כזו, עצם העובדה שמינוי ועדת טירקל פארסה, ועכשיו בחירת הנגיד דרכה עוד פארסה גדולה.

עיסאווי פריג': אם אנחנו רוצים להתייחס לזה, כי הוועדה לא מתייחסת לעניין הכישורים, היא בודקת תהליך טוהר מידות, זיקה פוליטית וזיקה עסקית, וכל התהליך הזה, האישה עברה את זה, מה אני צריך, את הכישורים היא ממילא לא בודקת, והיא למדה את כל התהליך כמו שציין סגן השר לשעבר.

עיסאווי פריג': הנקודה השנייה.

עיסאווי פריג': אנחנו חשים, חברים, ואמרתי את זה בתחילת הדברים, עצם ההתנהלות מביאה אותנו למצב של התנהלות בשליפות.

עיסאווי פריג': התנהלות בשליפות תביא לתוצאה הרסנית.

עיסאווי פריג': צריך להיות החלטי בקטע הזה, כי זה נושא שמשליך על כל בית ובית במדינה ולא צריך שהדברים האלה יתנהלו על פי דפי העיתון, זה בדיוטי פרי, זה בארגנטינה, זה באמו, זה כל מיני שחקנים ש - - - למה צריך את זה?

עיסאווי פריג': יש לך בן אדם.

עיסאווי פריג': זה שליפות.

עיסאווי פריג': אני אסתפק בזה ואני רוצה להעמיד את מה ש - - -

ניסן סלומינסקי: בינתיים.

עיסאווי פריג': בינתיים, ואם יהיו לי דברים אני - - - ואני מסיים בשאלה, מה שאנחנו רואים בכל ההתנהלות הזו של הנגיד, בממשלה ובטירקל ובאוצר, לא רואים את הדברים?

עיסאווי פריג': לא רואים שמתקיים תהליך לא בסדר בכל זה?

ניסן סלומינסקי: רב יעקב ליצמן.

יעקב ליצמן: אני חוזר על ההערה שאמרתי בהתחלה וזה לא רק לנגח.

יעקב ליצמן: גם לנגח, אבל לא רק לנגח.

יעקב ליצמן: למה החוק אומר שהכישורים צריכים להיות תואר שלישי לנגיד בנק שהוא הרבה פחות חשוב מאשר שר האוצר?

יעקב ליצמן: לא יכול להיות ששר האוצר כאן, אין לו תארים, הוא לא יודע בכלכלה והוא יכול להיות שר אוצר, ונגיד בנק, אנחנו מחייבים תואר שלישי וועדת איתורים.

יעקב ליצמן: השיטה באמריקה, למשל, שכל שר צריך לעבור שימוע בסנאט, אני חושב שזה נכון.

יעקב ליצמן: אני לא יודע אם אפשר לעשות את זה כאן, אבל אם היו עושים את זה כאן, אז אני בטוח שהרבה דברים היו משתנים.

יעקב ליצמן: לגבי ההצעה של חברי איציק כהן לגבי קרנית פלוג.

יעקב ליצמן: אני רוצה להרגיע אותו.

יעקב ליצמן: לפי מה שהבנתי מאריה, שגם על השלושה האלה יש תלונות כבר, הם לא יישארו, אז קרנית אוטומטית תבוא.

עיסאווי פריג': השאלה אם ירצו את הנגיד שיקבל את המדיניות, שיהיה לו עוד בור גירעון של 40 מיליארד, אם אפשר לחיות עם זה, לשתף איתו פעולה.

יעקב ליצמן: אין גירעון.

יעקב ליצמן: אתה יודע ש - - -

עיסאווי פריג': נגיד מטעם או נגיד - - - זאת השאלה.

יעקב ליצמן: אין גירעון.

יעקב ליצמן: אתה חוזר על שר האוצר, אין גירעון.

עיסאווי פריג': אה, אין גירעון?

יעקב ליצמן: יש גירעון, בסדר, 35 מיליארד.

יעקב ליצמן: ב-2009 היה 52.

עיסאווי פריג': זה מספרי.

יעקב ליצמן: כן.

יעקב ליצמן: לכן אני אומר.

יעקב ליצמן: אני חוזר גם על מה שאמרתי קונקרטית לגבי הצעת החוק.

יעקב ליצמן: אני גם טיפלתי, גם גפני טיפל בזה.

יעקב ליצמן: צריך להגיש הצעת חוק בנק ישראל, שאנחנו צריכים להיות אלה שמאשרים את התקציב.

יעקב ליצמן: אני אומר את זה גם מסיבה אחרת, גם מהסיבה שלא פעם ולא פעמיים קרה שבדיון על תקציב של מבקר המדינה אנחנו טיפלנו במשכורת שלו, ולא פעם הצלחנו.

יעקב ליצמן: הצליחו לעשות כל מיני שינויים, כשהערנו הערות קשות לגבי התקציב, את זוכרת?

יעקב ליצמן: אני לא רוצה להיכנס לזה, הצלחנו וטיפלנו בזה.

יעקב ליצמן: לכן אני חושב שבדיוק באותו הזמן שאנחנו מאשרים את התקציב של בנק ישראל, אנחנו נוכל לדון גם על המשכורת שם.

יעקב ליצמן: אני לא מודע, אני לא יודע מה קורה בדיוק בשנים האחרונות, אבל פעם הייתה קיימת, אני מבין, בעיה שם.

יעקב ליצמן: לגבי התהליך בכלל.

יעקב ליצמן: קרה מה שקרה, אני לא מאשים אף אחד, זה קרה וכתוצאה, ובזה אנחנו צריכים לדון, אף אחד רציני לא רוצה לגשת לתפקיד.

יעקב ליצמן: אין מועמד.

יעקב ליצמן: יש הרבה ראויים אולי, אבל כל אחד אומר 'מה לי ולצרה הזאת?' אפשר להפריח כל מיני דברים, אחר כך ללכת להכחיש, עד שמגיעים, אף אחד לא רוצה את זה, לא רוצה את הסיפור הזה.

יעקב ליצמן: מאידך אני לא חושב שמותר לנו לטאטא את התלונות והמכתבים שאנשים שולחים, שמגיעים, אם יש דברים באמת, אז צריך לחפש את הדרך איך עושים את זה, והייתי שמח מאוד שאני בטוח שהתלונות לוועדה לא ייצאו מתוך הוועדה, אני הולך בהנחה שזה המצב, שזה לא בא משם.

יעקב ליצמן: אם זה בא משם, אני מאוד מוטרד.

יעקב ליצמן: אני מקווה שלא ייצא מוועדת טירקל, ממישהו שם - - -

עיסאווי פריג': אבל בכל זאת אתה תומך במה שאיציק - - -

יעקב ליצמן: אמרתי, לא צריך אפילו לתמוך, זה יהיה.

יעקב ליצמן: כי כולם נופלים, שים לב.

ניסן סלומינסקי: אתה אומר דבר - - -

יעקב ליצמן: דבר והיפוכו?

ניסן סלומינסקי: זה דבר אחד, אבל חוץ מזה שכולם נופלים כדי להגיע לאיזה מטרה מסוימת, אתה אומר.

יעקב ליצמן: לא שמעת ממני, אמרת משהו קודם בהתחלה, שצעקתי נגד.

ניסן סלומינסקי: נכון, שמעתי, לכן שמתי לב.

ניסן סלומינסקי: רב משה.

משה גפני: אדוני היושב ראש, אני לא חושב שיש איזה שהיא בעיה בתהליך.

משה גפני: התהליך הוא תהליך בסדר.

משה גפני: הכול היה פה פחות או יותר סביר, גם זה שנשיא המדינה הוא זה שממנה את נגיד בנק ישראל על פי המלצת הממשלה, וגם התהליך פה שנגיד בנק ישראל הודיע מראש שהוא עומד לעזוב.

משה גפני: כל התהליכים נעשו, הכול בסדר.

משה גפני: זאת אומרת אני לא רואה איפה אנחנו יכולים בדיוק להתערב.

משה גפני: אני לא אומר, אני אתמוך - - -

ניסן סלומינסקי: רק לדוגמה.

ניסן סלומינסקי: מרגע שפישר הודיע, ממתי צריכים להתחיל להפעיל את העסק.

משה גפני: בסדר, אתה לקחת לי את המשפט מהפה.

משה גפני: את מה שאמרת, לקבוע זמנים, בסדר, אין פה בעיה בתהליך.

משה גפני: אבל אני אגיד לך מה קרה, אדוני היושב ראש.

משה גפני: אנחנו יודעים שבשביל כל דבר צריך סיעתא דשמיא, בן אדם יכול לעשות עד מחר בלילה, יכול לעשות כל מה שהוא חושב שזה נכון והכול מתפספס לו.

משה גפני: לא היה מאז קום המדינה בחירה של נגיד בנק ישראל, שבאמת זה מינוי מקצועי, שאין בו מערכות פוליטיות שמתערבות בזה יותר מדי, בסופו של דבר, והחליטו על נגיד והנגיד נבחר.

משה גפני: פתאום, מה שאני אומר כל הזמן, שהממשלה הזאת לא הולך לה כלום, כלום, פתאום יש על פרנקל בעיה בהונג קונג, באיזה שהוא מקום, אחרי זה מגיע איך קוראים לו? מריו, בלכר - - -

יעקב ליצמן: לא, שמואל.

משה גפני: פתאום יש לו עוד איזה בעיה.

משה גפני: עכשיו יש שלושה, שאנחנו גם עוד לא יודעים מה קורה, ואנחנו נמצאים כבר הרבה מאוד זמן - - - אני כל כך צריך את ההקשבה שלך.

עיסאווי פריג': לא הולך לה, הא?

משה גפני: אנחנו נמצאים כל כך הרבה זמן לאחר הודעתו של סטנלי פישר ואנחנו נמצאים במצב שבו אין נגיד, אין בהירות, אין שום דבר, וזה מצטרף כמובן לעניין הזה שאם אתה שואל את האזרחים, מה אתם אומרים היום בערב ראש השנה, מה אתם אומרים?

משה גפני: ממשלה הרי עושה טוב לאזרחים, אין אחד שלא ממורמר באופן הכי חמור, בכל דבר.

משה גפני: נותנים לזה גם סיבות אידיאולוגיות, פוגעים בקצבאות הילדים, פוגעים במס הכנסה, פוגעים במס ערך מוסף, פוגעים בכל הדברים, אנשים מתקשים היום לחיות, אני מדבר על מעמד הביניים.

משה גפני: למי שלא קשה, זה אלה שרק מקימים עליהם ועדות, אבל לא עושים שום דבר.

משה גפני: אחרי אישור תקציב כזה, שלא היה כדוגמתו לרוע, שום דבר פה לא היה מוצלח.

משה גפני: עכשיו, בדחילו וברחימו אני אומר עוד דבר, הייתה קדנציה קודמת.

משה גפני: המצב הביטחוני, אנחנו לא ידענו אפילו שסוריה היא שכנה שלנו מצפון.

משה גפני: היה שקט.

משה גפני: רמת הגולן הייתה שקטה.

משה גפני: פתאום יש לנו בעיות עם נשק כימי, יש לנו בעיות.

משה גפני: אני אמרתי שיהיה, אמרתי את זה במליאת הכנסת.

משה גפני: ממשלה שפוגעת בתורה, אני כיהודי מאמין, אם בחוקותיי תלכו ונתתי שלום בארץ.

משה גפני: המלחמה הזאת נגד התורה, היא מביאה את הבעיות הביטחוניות והבעיות הכלכליות והנגיד.

סתיו שפיר: לפני כן לא היו בעיות ביטחוניות.

משה גפני: אני לא אמרתי, היה מצב כזה כמו שאנחנו היום?

סתיו שפיר: היה את אירן.

משה גפני: בסדר, היה אירן.

משה גפני: לא ידענו אפילו שסוריה היא שכנתנו בצפון.

יעקב ליצמן: היא גם מביאה בעיות בסקרים.

אראל מרגלית: אם בחוקותיי תלכי?

עיסאווי פריג': אני אשכין שלום בארץ.

משה גפני: תלכו, ונתתי שלום בארץ.

יעקב ליצמן: כך כתוב.

יצחק כהן: גם הפוליו.

משה גפני: אני יכול לעשות לך סקירה על מה שהיה מאז קום המדינה.

משה גפני: כשהממשלה נלחמה בתורה היו בעיות.

משה גפני: כשהיה שקט, היה שקט.

משה גפני: תאמין לי, אני יכול לעשות לך סקירה.

משה גפני: אני רועד מפחד על מה שקורה פה.

משה גפני: אני רועד מפחד על מה שעושים לתורה, אבל אני רועד מפחד על התוצאות.

משה גפני: אין דבר כזה, בחירת נגיד בנק ישראל זו הבחירה הכי פשוטה, הכי קלה, היא הופכת להיות דבר כזה שהוא פשוט לא עולה על הדעת שזה יכול להיות, אם לא מלחמה משמים.

יצחק כהן: והמשרה הכי נחשקת.

משה גפני: ניסן, אני מסיים.

משה גפני: אני רוצה לדעת ממך משהו - - -

ניסן סלומינסקי: יש קצת בעיה, כי נדמה לי ש - - -

משה גפני: בסדר, אתה יכול לקרר את מה שאמרתי.

ניסן סלומינסקי: לא, מה שקרה בסוריה זה היה קצת לפני כל ה - - -

משה גפני: בסדר, בסדר, בסדר - - -

יצחק כהן: לא כולם מאמינים.

ניסן סלומינסקי: וחוץ מזה, אולי זה יותר טוב למדינת ישראל ש - - -

משה גפני: בסדר, בסדר, בסדר.

משה גפני: היה בסוריה שקט.

אראל מרגלית: ואז הגיעו פרות הבשן.

יעקב ליצמן: ניסן, רובי הזכיר לי, שאנחנו היחידים, החרדים, שאין לנו ערכות מגן.

יעקב ליצמן: בגלל הזקן.

ראובן ריבלין: אתם כבר לא היחידים.

ניסן סלומינסקי: לא היחידים, גם לי אין.

ניסן סלומינסקי: ל-60%, יותר, אין.

יעקב ליצמן: לא, לנו אין לאף אחד.

ניסן סלומינסקי: גם לנו אין.

משה גפני: ניסן, אני רק רוצה לשאול אותך שאלה.

משה גפני: אמרו לי, אני לא ראיתי את זה, שהיה לך ריאיון בעיתון 'בשבע', יכול להיות שזה לא נכון, אני שואל האם זה נכון, בגלל שכבר מתחילים לדבר על זה יותר מדי, בכל אופן אתה יושב ראש ועדת הכספים של כל עם ישראל.

משה גפני: אתה אמרת שלישיבות הציוניות ידאגו בנפרד.

משה גפני: ככה אמרו לי שאמרת בראיון, אני לא ראיתי את זה.

משה גפני: אני רוצה לבקש ממך, אם אמרת, תחזור - - -

ניסן סלומינסקי: קודם כל לא אמרתי.

משה גפני: אם לא אמרת, זה בסדר גמור.

עיסאווי פריג': ומה הוא אמר לגבי הערבים?

עיסאווי פריג': תגיד.

משה גפני: אבל המשמעות של העניין היא כזאת, מעולם, מעולם לא הייתה פה, לא בוועדת הכספים ולא במליאת הכנסת, הפרדה.

משה גפני: עולם התורה הוא עולם התורה.

משה גפני: אתה יכול לעשות, כמו שהיום שר האוצר אומר, שצריך לחסל, לחסל, בסדר, לא משנה, אבל המציאות הזאת של לעשות הפרדה, העולם הוא עגול, חוקית אי אפשר לעשות את זה, התמיכה היא תמיכה בתורה, מי שלומד תורה, אפשר להגיד 'אנחנו לא רוצים לתמוך', אבל זה דיון אחר, אבל אם תומכים, אז זה לא רלוונטי אם הישיבה היא ציונית או הישיבה היא לא ציונית.

משה גפני: אני לא יודע מה ההגדרה של ציונית, אבל לא חשוב.

משה גפני: אני שומע ששר החינוך גם אומר את זה, שאנחנו נלך לכיוון של מי שמעודד גיוס וכל מה שזה.

משה גפני: אם לא אמרת, אז אני שמח.

ניסן סלומינסקי: אני אגיד מה אמרתי.

ניסן סלומינסקי: למרות שזה לא לפרוטוקול.

משה גפני: בסדר, אני רק אומר שאתה יודע את זה.

משה גפני: אתה חבר ותיק בוועדת הכספים, אתה יודע שמעולם, היו פה הרבה יושבי ראש חרדים, נמצא פה הרב ליצמן, יש לפניו כאלה שהיו בוועדת הכספים, תמיד הייתה העדפה בתקציב לישיבות ההסדר.

משה גפני: אנחנו העברנו את זה.

ניסן סלומינסקי: לא.

משה גפני: העברנו!

ניסן סלומינסקי: לא.

משה גפני: דירבאלאק.

משה גפני: העברנו - - -

ניסן סלומינסקי: מהתקופה של טומי לפיד, אתה זוכר טוב מה אנחנו עשינו כדי להקפיץ אתכם יותר מישיבות ההסדר, כדי לכסות את מה שקיצץ לכם האבא לפיד.

משה גפני: לא, לא, לא, ניסן, אתה - - -

יעקב ליצמן: אתה רוצה לפתוח את זה?

ניסן סלומינסקי: לא, אחרי שהדברים הסתדרו לא רצית להחזיר את הקריטריונים בחזרה למה שהיה.

יעקב ליצמן: אבי הכה אתכם בשוטים ואני אכה אתכם ב - - -

ניסן סלומינסקי: מה זה לא?

ניסן סלומינסקי: להיפך, אתם בקריטריון יותר גבוה מההסדר, כי לא רציתם להחזיר את זה חזרה.

ניסן סלומינסקי: אנחנו דאגנו לזה.

משה גפני: ניסן, אני מדבר על העשר השנים האחרונות.

יצחק כהן: למה דאגתם?

יצחק כהן: למחוק את התקציב לגמרי, לאפס אותו?

משה גפני: ערך הנקודה שהמשמעות - - -

ניסן סלומינסקי: טוב, אבל מה זה קשור?

משה גפני: מה זה קשור?

משה גפני: היום הכול נמצא.

משה גפני: יש מישהו שאומר שאם הוא לא יפגע בחרדים הוא מאבד את המפלגה.

משה גפני: יש מישהו שאומר את זה היום.

משה גפני: לא חשוב, לא אמרתי מי.

משה גפני: יש מישהו שאומר את זה, זה נושא.

יצחק כהן: אבל הכול זמני, משה.

יצחק כהן: הם עוד מעט עפים, הם בצלילה.

משה גפני: ניסן, לא חשובים לי ראשי המפלגות, חשוב לי אתה כיושב ראש ועדת הכספים.

משה גפני: אני אומר לך, מה שאני זוכר, לא היה אף פעם שהיה איזה שהוא כסף, אפילו כסף קואליציוני, כשאני וליצמן ישבנו בקריה בתל אביב, שהבאנו לסעיף התקציבי לכולם, לא היה מעולם שעשינו הבחנה, מעולם, והכול היה כאן על השולחן.

יצחק כהן: והיום יש הבחנה?

משה גפני: אז אמרתי, אמרו לי שהיה ראיון - - - אז הוא אמר את זה.

עיסאווי פריג': זה כולל את הערבים באי ההבחנה, גפני?

משה גפני: אם הוא אמר, זה דבר נורא, מכיוון שאז שוברים את כל המסגרות.

משה גפני: על כל פנים אני מסכם את הדברים שלי ואומר, ממשלה שאין לה סיעתא דשמיא, אין נגיד.

יצחק כהן: ולהצעה?

משה גפני: ולהצעה – אני תומך בזה, בוודאי.

משה גפני: אני לא יכול להצביע, אבל כן.

ניסן סלומינסקי: מה שאמרתי ב'בשבע', אמרתי שכנראה, לא בטוח, העיכוב בהעברת הכסף, שסוכם שיעבור בחלק של האוצר, התברר שם שיש בזה חלק שגם יגדיל את התקציב, לא רק של הישיבות הציוניות, יכול להיות שבגלל זה יש עיכוב.

ניסן סלומינסקי: זה מה שאמרתי.

ניסן סלומינסקי: זאת אומרת בדיוק הפוך ממה ש - - -

יצחק כהן: אז אם היו ציוניות, אז לא היה עיכוב.

משה גפני: לא, זה אומר שי פירון.

ניסן סלומינסקי: עזבו, לא - - -

יצחק כהן: מה שמנחם אותי שהם בצלילה והם עוד מעט מתרסקים.

יצחק כהן: מהר מאוד.

ניסן סלומינסקי: לא, מה שאני אומר - - -

משה גפני: לא, מה שניסן אמר עכשיו זה חשוב.

ניסן סלומינסקי: חצי מהסכום הזה, שחשבנו להעביר ביחד, אז חצי יעבור, החצי השני כנראה - - -

משה גפני: לא, אם אמרת את מה שאמרת זה מספיק לי.

משה גפני: אני חוזר לנגיד.

משה גפני: ממשלה שאין לה סיעתא דשמיא, כל רגע יש בעיה אחרת.

ניסן סלומינסקי: טוב, רבותיי , אראל, בבקשה.

אראל מרגלית: טוב, חברות וחברים.

אראל מרגלית: קודם כל זה שבהליך לפעמים יש מועמדים וחלק מהם, יש שאלות לגביהם, זה לגיטימי.

אראל מרגלית: אני חושב שכבר חבריי אמרו פה, יש כמה בעיות בתוך התהליך הזה שלדעתי כדאי שנשים אותן על השולחן.

אראל מרגלית: אחת זה התזמון.

אראל מרגלית: ניסן אמר והוא צודק, ההליך עצמו הוא בסדר, תיכף גם נאמר שתי מילים על התהליך, אבל אם אנחנו יודעים את זה כבר מספר חודשים ואם כל אחד מהאנשים האלה, בטח אנשים שלא נמצאים כרגע בתוך המערכת, נמצאים במקומות שונים בעולם, מן הראוי היה שכמו שהנגיד הודיע על פרישתו מבעוד מועד, גם התהליך יהיה מבעוד מועד.

אראל מרגלית: זה אני חושב שהוא דבר שהוועדה והממשלה צריכות לקחת בחשבון.

ראובן ריבלין: הנגיד הודיע לפני למעלה משנה שהוא מתכוון לפרוש.

אראל מרגלית: בדיוק.

אראל מרגלית: לכן היה לנו - - -

ראובן ריבלין: הוא גם המליץ.

אראל מרגלית: אם נוטים לקבל את המלצתו, זה דבר אחד.

אראל מרגלית: אם לא נוטים לקבל את המלצתו, אז אני מציע שעה אחת קודם.

אראל מרגלית: גם אנשים שעובדים במקומות מסוימים, צריך זמן להשתחרר.

אראל מרגלית: זה דבר אחד.

אראל מרגלית: דבר שני, אני מציע, ואני תומך בהצעתו של ידידי יצחק כהן, שמי שמשנה לנגיד באופן אוטומטי יישקל.

אראל מרגלית: כרגע יש משנה, היא עושה את עבודתה נאמנה, הרבה מאוד זמן הכינו אותה לתפקיד הזה.

אראל מרגלית: אני מחזק את מה שאתה אומר, אני לא יודע אם יש לנו סמכות שמית, אבל אם יש משנה לנגיד שעושֶה או עושָה את תפקידה נאמנה, אני מציע שיביאו אותה לשיקול הוועדה.

אראל מרגלית: זה לא נראה לי נכון שהיא לא נלקחת בחשבון ושיש איזה שהיא פסילה אפריורית.

אראל מרגלית: אם הייתה פסילה אפריורית, אז יכול להיות שלא היה צריך להיכנס לתוך הפוזיציה הזאת, אבל ברגע שנתנו לה את האחריות, היא עושה את האחריות, אני לא רואה מניעה לזה שהיא תיכנס לתוך התהליך.

אראל מרגלית: עכשיו אני רוצה להגיד משהו לגבי הנושא שבחרנו לעצמנו.

אראל מרגלית: היום המליאה מתכנסת גם בנושא הזה וגם בנושא הפנסיות.

אראל מרגלית: הרבה לפני שביקשו את הנושא של הפנסיות בתוך המליאה, אני ביקשתי שנדון בזה פה, כי דווקא בנושא של הפנסיות יכולה להיות לנו הרבה יותר סמכות מהנושא של הנגיד.

אראל מרגלית: בנושא של הנגיד אנחנו יכולים להמליץ, אין לנו סמכות.

אראל מרגלית: אני חשבתי שמכיוון שבאמת מסתמן משבר מרכזי, שהוא לא התחיל מהיום, ושבאוצר אמרו, אני ראיתי את זה יותר כשליפה מהמותן, כי חלק מהדברים שנאמרו הם אמירות שיש להם השפעה גורפת על אזרחי ישראל ואני בטוח ששוקלים, יש אנשים באוצר שמבינים הרבה מאוד בפנסיה, גם היום מנכ"לית האוצר היא אחת המבינים הגדולים בנושא של הפנסיות, בעיקר בעניינים של פנסיות ציבוריות, אבל מה שאני מציע זה שלא ייאמרו דברים בחופזה, כי עם ישראל נכנס ללחץ, ואני גם מציע שאם הנושא הזה הוא נושא גדול שעומד לפתחנו, שאנחנו ניקח זמן, נבקש מביטוח לאומי, מהאוצר ומכל אותם גורמים, אני חושב שיש הצעות רציניות מאוד שאפשר להמליץ עליהן במליאה ואני חושב שמן הראוי היה שבוועדת הכספים אנחנו נדון בהם, כמו הקמת קרן פנסיה לאומית, כמו הנושא של דמי הניהול, כמו נושאים שלמים שהיום הרבה מאוד אזרחים במדינת ישראל לא יודעים איפה הם עומדים.

אראל מרגלית: באמת, הם לא יודעים איפה הם עומדים ואני מציע שאנחנו ניקח בהקדם את הנושא הזה ונביא אותו לדיון כאן בוועדה.

אראל מרגלית: תודה.

יצחק כהן: ולהצעה?

אראל מרגלית: ואני תומך בהצעתו של איציק כהן, בהמלצה.

ניסן סלומינסקי: רובי.

ראובן ריבלין: אני מברך את יושב הראש שיזם את הדיון היום.

ראובן ריבלין: אין לי ספק שהסמכות למנות את נגיד בנק ישראל נתונה בידי הממשלה וטוב שכך.

ראובן ריבלין: יחד עם זאת הדבר הובא לדיון אצלנו משום הפארסה שאנחנו עדים לה בעניין נגיד בנק ישראל.

ראובן ריבלין: אני מוכרח לומר שאני מכיר את מי שהיום ממלאת מקום נגיד בנק ישראל, שהיא בהחלט אישיות ראויה מהבחינה המקצועית ומהבחינה האישית למלא את התפקיד, אבל כמובן שזכותה של הממשלה לקבוע מישהו אחר.

ראובן ריבלין: אני זוכר את נגיד בנק ישראל, סטנלי פישר, הנגיד היוצא, אשר הובא לישראל ובצדק, כאשר התנדב לעזור לעם ישראל ומדינתו, מדינת ישראל.

ראובן ריבלין: הדבר היה הגיוני ונתקבל באהדה רבה על ידי רוב אזרחי ותושבי מדינת ישראל.

ראובן ריבלין: הוא גם זה שהמליץ בפנינו שהמשנה שלו תמונה לנגידת בנק ישראל.

ראובן ריבלין: כאשר אנחנו רואים לנגד עינינו שמתחולל דבר אשר לא ידענו בממדים כאלה כמותו בעבר, מן הראוי לבוא ולשקול האם לא צריך לשים סוף לאותה מערכת שאנחנו עדים לה, שהיא מוציאה דיבתנו רעה בעולם כולו.

ראובן ריבלין: אם אנחנו לא יכולים לבוא ולהכריע, האם כל אחד צריך לבוא - - - יש לנו בן אדם מעולה ברמה האישית וברמה המקצועית, וכאשר אנחנו נתקלים בבעיה שבה אנחנו לא יכולים למצוא אדם שעובר את ועדת טירקל, בוודאי שמי שעבר את ועדת טירקל הוא ראוי להיות.

ראובן ריבלין: לא צריך להיות באיזה שהוא מצב שבו אתה מתעקש שלא למנות אדם או אישיות ראויה כמו המשנה.

ראובן ריבלין: אני חושב שגם ברמה האישית, גם ברמה המקצועית, גם ברמת האישור של ועדת טירקל, שהיא ועדה אשר הוקמה על ידי מדינת ישראל, ממשלת ישראל וכנסת ישראל, זה דבר שבהחלט מחייב אותנו היום לבוא ולקרוא לממשלה לשים קץ לנושא הזה.

ראובן ריבלין: אני בטוח ששיקוליו של שר האוצר היו שיקולים מצוינים כאשר הוא בא וביקש למנות את פרנקל, וקרה אשר קרה, ולאחר מכן מועמד אחר, קרה אשר קרה, והדברים האלה יוצרים איזה שהיא היסחפות והידרדרות למצבים שאנחנו יכולים להימנע מהם.

ראובן ריבלין: לא מדובר פה באיזה שהיא אישיות מפוקפקת אשר אנחנו לא יודעים האם טוב או לא טוב שתהיה, נדמה לי שממלאת מקום נגיד בנק ישראל ראויה מיד להיבחר על ידי הממשלה.

ראובן ריבלין: הממשלה לא באה וביקשה את עצתנו, אבל אנחנו כגוף מפקח תוהים ושואלים בשם עם ישראל מדוע לא למנות את פלוג, אשר היא ראויה מכל הבחינות להיות נגיד בנק ישראל.

יעקב ליצמן: והיא עברה את טירקל.

ראובן ריבלין: אני אמרתי זאת.

ראובן ריבלין: אני לא יודע מה היה פה, אבל אם מישהו הציע - - - אני מבין שמי שהציע את העניין הוא אדם אשר עד לפני ימים לא רבים היה סגן שר האוצר ובמידה רבה במשרד עצמו עסק בנושאים שבהם אנחנו מדברים.

ראובן ריבלין: אם אתה ממליץ בפנינו להמליץ בפני הממשלה, מדוע לא תמונה המשנה, כאשר אנחנו הידרדרנו למצב שבו אנחנו לא יכולים להחליט ולהכריע.

ראובן ריבלין: אני חושב שטוב תעשה הוועדה אם תחליט את ההחלטה, לא בבחינת הוראה, לא בבחינת דרישה, אלא בבחינת הצעה שאין הגיונית ממנה.

ראובן ריבלין: תודה רבה.

ניסן סלומינסקי: אני מניח שגם פרופ' אקשטיין עבר את הוועדה, הוא גם היה משנה.

יעקב ליצמן: לא, הוועדה לא אישרה אותו.

יעקב ליצמן: עדיין לא.

ניסן סלומינסקי: לא, כשהוא היה משנה.

יצחק כהן: אנחנו מדברים על קרנית.

ניסן סלומינסקי: אני יודע שאתה מדבר על קרנית, אני שואל - - -

ראובן ריבלין: לא, קודם כל אני חשבתי, אדוני היושב ראש - - -

ניסן סלומינסקי: הוא היה משנה, הוא עבר את הוועדה, לא?

ראובן ריבלין: אדוני היושב ראש, אני הבנתי שאתה כינסת את הישיבה הזאת בגלל התהייה מדוע אנחנו לא מגיעים למצב שבו ממנים נגיד לבנק ישראל, מדוע אנחנו מתבוססים באיזה שהיא תזזית כזו מי ימונה לבנק ישראל.

ניסן סלומינסקי: רובי, מאחר שאתה לא היית בהתחלה, ובצדק, היית בוועדת חוץ וביטחון, אז כאן אמרו גם שיכול להיות שיפילו כל אחד עד שיגיעו למה אתה אומר.

ראובן ריבלין: זה לא טוב.

ראובן ריבלין: לא טוב שמפילים אנשים בכלל.

ניסן סלומינסקי: אבל עובדה.

ניסן סלומינסקי: אני לא אומר שזה קיים - - -

ראובן ריבלין: אבל לא טוב גם שמפילים אישה מצוינת.

יצחק כהן: לא הפילו אותה.

ראובן ריבלין: לא, מדוע היא לא מועמדת?

ניסן סלומינסקי: רובי, יש כאן שני אלמנטים, אנחנו מערבבים.

ניסן סלומינסקי: יש היבט אחד של הוועדה שבודקת את טוהר המידות ושם התקשורת גם עושה וכו'.

ניסן סלומינסקי: ויש תחום אחר, זה לבדוק את הכישורים, תפיסות עולם וכו', שזה תפקיד של מי שממנה, זה ראש הממשלה, בהתייעצות עם שר האוצר.

ניסן סלומינסקי: יכול להיות שראש הממשלה, יחד עם שר האוצר, חושבים שתפיסות העולם שלה אולי הפוכות מהתפיסות שלו, לא יודע, כל הדברים, אבל - - -

ראובן ריבלין: אז איך היא הייתה משנה לנגיד בנק ישראל?

יצחק כהן: היא עדיין, עכשיו היא הנגיד בפועל.

ניסן סלומינסקי: מה זה קשור?

ראובן ריבלין: לא, רצה שר האוצר את פרנקל, אני מבין, אבל מה - - -

ניסן סלומינסקי: מי שמונה לרמטכ"ל, נדמה לי שהוא לא היה סגן הרמטכ"ל.

יצחק כהן: בני גנץ היה סגן הרמטכ"ל.

ראובן ריבלין: לא, לא, אין חובה.

ראובן ריבלין: אמרתי כבר - - -

ניסן סלומינסקי: לכן אני אומר, לא זו הייתה המגמה, אנחנו לא נכנסים לתפיסות העולם הכלכליות וכו' של כל מועמד, אנחנו לא - - -

יצחק כהן: כן, אבל שאלנו את שגית ושגית אמרה - - -

ראובן ריבלין: אבל תפיסות הכלכלה של פישר היו מקובלות, הוא המליץ בפנינו.

ראובן ריבלין: הוא המליץ.

יצחק כהן: הוא הכשיר אותה, היא הנגיד בפועל.

ניסן סלומינסקי: אנחנו מנסים, אני העליתי את הנושא כדי לנסות לדבר על התהליך, אם יש לנו הצעות לתהליך, לא לדבר על שמות.

יצחק כהן: יש הצעה.

יצחק כהן: זו הצעה חשובה.

ניסן סלומינסקי: בסדר, אתה מבקש.

ניסן סלומינסקי: אני חושב שזה לא בסמכותנו.

ניסן סלומינסקי: לא דיברת עם מועמדים אחרים ואתה רוצה דווקא אותו ולא אחר.

יצחק כהן: אדוני היושב ראש, אני מבקש - - -

ראובן ריבלין: לא, אני אומר, תראה איזה אנדרלמוסיה.

ניסן סלומינסקי: הרי זו הטעות הראשונה שעשתה האופוזיציה, שדיברה עליה ואם היה פעם משהו, אז - - -

סתיו שפיר: אז אתה אומר שמדובר בהחלטה פוליטית ולא - - -

ניסן סלומינסקי: אני לא יודע, אני אומר רק שיושבת ראש המפלגה שלך דיברה עליה בזמנו - - -

יצחק כהן: אז מה?

יצחק כהן: היא שיבחה אותה, נו אז מה?

ניסן סלומינסקי: זה לא היה חכם.

ניסן סלומינסקי: אני אומר לך שזה לא חכם.

ראובן ריבלין: פישר היה טוב?

ראובן ריבלין: הוא התקבל בהערכה על ידי כולם והוא ממליץ.

יצחק כהן: בגלל ששלי שיבחה אותה?

יצחק כהן: זו הבעיה?

ניסן סלומינסקי: לא, אני אומר ש - - -

ראובן ריבלין: אולי השיקולים לא למנות את המשנה - - -

סתיו שפיר: בואו נשים את הדברים על השולחן.

סתיו שפיר: אנחנו לא מדברים פה על איזה שהיא תפיסת עולם עלומה, כולם פה מכירים את תפיסת העולם של קרנית, אני לא חולקת איתה תפיסת העולם - - -

יצחק כהן: והיא הנגיד בפועל.

סתיו שפיר: וגם יושבת ראש המפלגה שלי לא חולקת עם קרנית פלוג תפיסת עולם, אני בטוחה, ועם זאת יש פה שאלה אחרת של מדוע נשללה המועמדות הזו מראש מבלי שבכלל נבחנה?

ניסן סלומינסקי: מי אמר לך שהיא לא נבחנה?

ניסן סלומינסקי: איפה היא לא נבחנה?

יצחק כהן: היא לא נבחנה.

ניסן סלומינסקי: אבל אתם מחליפים - - - הוועדה בודקת את טוהר המידות, מי שבודק את התפיסות ואת הכול אלה אנשים אחרים שיכול להיות שהם חשבו שזה לא תפיסות העולם שלה.

ניסן סלומינסקי: זה לא הגיע לוועדה, כי הוועדה בודקת משהו אחר לגמרי.

סתיו שפיר: נכון, אני בכלל לא דיברתי על הוועדה.

סתיו שפיר: מי דיבר על הוועדה?

סתיו שפיר: דיברתי על ראש הממשלה.

ניסן סלומינסקי: לכי לדבר איתו ותשאלי אותו מה התפיסות שלו.

יצחק כהן: אבל שגית אמרה שהוועדה יכולה להמליץ.

יצחק כהן: אנחנו נמליץ.

סתיו שפיר: זה לא רציני - - -

ניסן סלומינסקי: משמעות הדיון, לא באנו לדבר על שמות, באנו לנסות לדבר על התהליך.

ניסן סלומינסקי: איך את יכולה לדבר על שמות?

ניסן סלומינסקי: את מכירה את אקשטיין, את מכירה את מריו, את דיברת איתם, את יודעת להמליץ על זה ולא על זה?

ניסן סלומינסקי: על מה את מדברת, באמת?

סתיו שפיר: אבל אני יכולה לשאול שאלות.

ניסן סלומינסקי: חבר'ה, נהיה טיפה רציניים.

סתיו שפיר: אני יכולה לשאול שאלות על המועמדים, לשאול שאלות מתוך היגיון בריא.

יצחק כהן: אני מכיר אותה.

יצחק כהן: המועמדים נופלים כמו דומינו, אני מכיר אותה.

סתיו שפיר: אני לא מכירה באופן אישי אף אחד מהם, אבל השאלה היא שאלה אחרת - - -

יצחק כהן: הם נפסלים לבד, אני לא פוסל אף אחד.

ניסן סלומינסקי: אז על מה אנחנו מדברים?

ניסן סלומינסקי: אם היה לנו שימוע והיו מופיעים בפנינו נניח - - -

ראובן ריבלין: מה זה לא מכיר?

ראובן ריבלין: פישר אמר שהיא הכי ראויה.

ניסן סלומינסקי: רובי, עשה לי טובה, באמת.

ניסן סלומינסקי: אז פישר אמר, בסדר, נו אז מה.

ראובן ריבלין: אז למה לקיים דיון?

ראובן ריבלין: אז לא צריך לקיים דיון.

ניסן סלומינסקי: לא, הדיון היה על התהליך, לא קשור לשמות.

ניסן סלומינסקי: אנחנו ניסינו לראות אם אנחנו רוצים לקבוע תהליך לנגיד הבא, לא לנגיד הזה כבר.

ניסן סלומינסקי: הרי לנגיד הזה זה כבר לא שייך.

ראובן ריבלין: אני מציע לממשלה לא את מי למנות, לצאת מהמבוכה שהיא נמצאת בה.

ניסן סלומינסקי: לא, אנחנו לא באים עכשיו להציע לממשלה לצאת מהמבוכה או לא מבוכה.

ראובן ריבלין: למה לא?

ראובן ריבלין: חשבתי שזה הדיון.

ניסן סלומינסקי: לא, הדיון היה, מאחר שאנחנו רואים את כל התהליך, איך הוא נעשה, אם אנחנו רוצים, זו לא הסמכות שלנו, להציע תהליך, גם מבחינת הזמן, גם מבחינת הנוהל, לגבי בחירת נגיד מכאן ולהבא.

ניסן סלומינסקי: בטח יהיה עוד נגיד - - -

ראובן ריבלין: בלי טירקל.

ראובן ריבלין: אתה מסכים בלי טירקל?

ניסן סלומינסקי: לא אמרתי בלי טירקל.

ניסן סלומינסקי: אם אנחנו רוצים לקבוע, יכול להיות שנאמר שהתהליך היום הוא נפלא והכול טוב, אבל אנחנו רואים שזה לא.

ניסן סלומינסקי: אז אולי, דוגמה, נקבע אולי זמן - - -

יצחק כהן: מי אומר שלא?

ניסן סלומינסקי: איציק, אם אתה חושב שזה טוב, אז בסדר, אני מרגיש שלא.

ניסן סלומינסקי: אני הצעתי.

ניסן סלומינסקי: אתה יכול להגיד שהתהליך הוא טוב ונגמר, הרי בשביל זה אנחנו מעלים.

יצחק כהן: אני לא מבין מה הבעיה בתהליך.

יצחק כהן: מה הבעיה בתהליך?

ראובן ריבלין: התהליך הוא מצוין - - -

יצחק כהן: זה שכל מי ששר האוצר מביא לוועדה נופל, מה רע בתהליך?

ניסן סלומינסקי: אם אתה חושב שהתהליך הוא טוב, מאה אחוז.

יצחק כהן: אני חושב שהתהליך הוא בסדר.

ניסן סלומינסקי: מאה אחוז, בסדר.

יעקב ליצמן: בשר האוצר הבעיה, לא בוועדה.

יצחק כהן: מה שאני רוצה להציע, שהוועדה תמליץ למקבלי ההחלטות לשקול את המועמדות של קרנית פלוג.

ניסן סלומינסקי: בסדר, אבל זה לא הדיון שלנו.

יצחק כהן: תביא את זה להצבעה.

ניסן סלומינסקי: אני לא אביא להצבעה.

יצחק כהן: אז אני אביא את זה להצבעה.

ראובן ריבלין: שר האוצר רצה את פרנקל, יש בזה היגיון.

ראובן ריבלין: אם לא היו בעיות בהונג קונג, הוא גם היה מתמנה.

ניסן סלומינסקי: רבותיי, אני שואל את חבריי, אם חבריי רוצים להציע הצעות לגבי התהליך של בחירת הנגיד הבא, אם יש הצעות אנחנו יכולים לבנות איזה שהוא תהליך משופר, יכול להיות שנתלכד על זה.

עיסאווי פריג': כן, יש.

יצחק כהן: שהמשנה לנגיד גם יישקל כמועמד ראוי.

ניסן סלומינסקי: זו כל ההצעה?

יצחק כהן: שהמשנֶה או משנָה גם יישקלו כמועמדים ראויים.

ניסן סלומינסקי: לתהליך הבא.

יצחק כהן: לא, עכשיו.

יצחק כהן: למה?

יצחק כהן: עכשיו אנחנו מתבוססים בבוץ.

ניסן סלומינסקי: אני מדבר על תהליך של בחירת הנגיד הבא, כי מה שקיים היום זה קיים.

יצחק כהן: זה הנגיד הבא.

ניסן סלומינסקי: אנחנו לא יכולים לשנות תוך כדי תהליך.

קארין אלהרר: מי אמר שהיא לא נשקלה?

קארין אלהרר: המועמדות שלה נשקלה.

ניסן סלומינסקי: אני אמרתי שלא נשקלה?

ניסן סלומינסקי: זה לא רלוונטי בכלל.

יצחק כהן: היא לא נשקלה.

ניסן סלומינסקי: איך אתה יודע?

ניסן סלומינסקי: עוד פעם, אתה מדבר על ועדת טירקל שהולכת לבדוק טוהר מידות, אבל השקילה הראשונה נעשית - - -

יצחק כהן: היא לא נשקלה, היא נפסלה מראש.

יצחק כהן: מי שקל?

יצחק כהן: שר האוצר שלך?

יצחק כהן: מי?

ניסן סלומינסקי: באמת, נו, מה אתה - - -

עיסאווי פריג': אני חושב שכל הדיון הזה שקיימנו - - -

ראובן ריבלין: מראש היא נשקלה.

ניסן סלומינסקי: מי אמר שהיא לא נשקלה?

ניסן סלומינסקי: אני אומר לך שהיא נשקלה - - -

יצחק כהן: התייעצו איתך?

ניסן סלומינסקי: מי ששקל חשב שמבחינה, לא טוהר המידות, מבחינת תפיסות אחרות - - -

יצחק כהן: איזה תפיסות?

יצחק כהן: היא מנהלת את זה בפועל, מה תפיסות?

יצחק כהן: היא עכשיו קיבלה שתי החלטות גם בעניין הריבית וגם ב - - - איזה תפיסות?

יצחק כהן: מה אתה מכפיש אותה?

יצחק כהן: למה אתה מכפיש אותה?

ניסן סלומינסקי: אני הכפשתי מישהו?

יצחק כהן: אתה אומר תפיסות, איזה תפיסות?

ניסן סלומינסקי: אני הכפשתי מישהו?

ניסן סלומינסקי: אל תשים בפי - - -

יצחק כהן: אתה אומר שהיא נשקלה - - -

ניסן סלומינסקי: רב יצחק.

יצחק כהן: סליחה, אתה אמרת עכשיו, היא נשקלה ובגלל התפיסות שלה לא - - -

ניסן סלומינסקי: לא, תסלח לי.

ניסן סלומינסקי: יש דברים שאני מרשה לך להגיד - - -

יצחק כהן: איזה תפיסות?

ניסן סלומינסקי: יש דברים שתשים בפי - - -

יצחק כהן: מה שאני ארצה להגיד אני אגיד.

ניסן סלומינסקי: לא בשמי.

ניסן סלומינסקי: לא בשמי.

ניסן סלומינסקי: אני מבקש לא בשמי - - -

יצחק כהן: אתה עכשיו אמרת שהיא נשקלה ובגלל התפיסות ולא טוהר המידות - - -

ראובן ריבלין: הוא לא אמר.

יצחק כהן: הוא אמר בגלל התפיסות.

בועז טופורובסקי: הוא לא אמר, אתה עיוותת את דבריו.

ניסן סלומינסקי: מתוך מגמה מסוימת, אתה כל הזמן מעוות דברים.

יצחק כהן: אני לא מעוות שום דבר.

יצחק כהן: אני סך הכול מבקש שהוועדה תמליץ ברוב להמליץ למקבלי ההחלטות לשקול את המינוי של גב' קרנית פלוג.

יצחק כהן: מה הבעיה?

ניסן סלומינסקי: מאה אחוז, ביקשת.

ניסן סלומינסקי: ואני אומר עוד פעם, ועדת טירקל, תפקידה לבדוק טוהר מידות.

יצחק כהן: היא עברה את טירקל.

ניסן סלומינסקי: עזוב, אני לא מדבר על זה.

ניסן סלומינסקי: יש מי שצריך לבדוק כישורים, תפיסות עולם, כל הדברים והוא עושה את הבדיקה ואחרי שהוא משתכנע מבחינתו, והחוק נתן לו את המנדט, שהאנשים האלה עונים על הקריטריונים שהוא חושב, עכשיו הוא מביא אותם לוועדת טירקל לטוהר מידות.

ניסן סלומינסקי: נקודה.

ניסן סלומינסקי: מה אתם רוצים?

ניסן סלומינסקי: יש 30 אנשים שאולי ראש הממשלה שקל וחשב שמבחינת הדברים האחרים זה לא זה והוא לא מביא אותם לטירקל.

יצחק כהן: היא לא צריכה לבוא לטירקל, היא הייתה בטירקל.

יצחק כהן: היא עברה את טירקל כבר.

ניסן סלומינסקי: אתה רוצה להכריח אותו למנות?

ראובן ריבלין: אתה נגד טירקל?

ניסן סלומינסקי: לא.

ראובן ריבלין: אז מה?

ניסן סלומינסקי: אני שאלתי אם רוצים לעשות שינוי, לדוגמה, דבר אחד שאני חושב שכן צריך, מהרגע שנגיד מודיע על עזיבתו, תוך נניח - - -

ראובן ריבלין: 40 יום, צריך להיות נגיד.

עיסאווי פריג': זה צריך על פי חוק.

עיסאווי פריג': או תהליך.

ניסן סלומינסקי: דוגמה.

ניסן סלומינסקי: היום זה לא קיים.

ניסן סלומינסקי: הוא יכול להגיד חצי שנה אחרי כן או יום לפני כן.

ניסן סלומינסקי: זה פגם בתהליך.

ניסן סלומינסקי: עכשיו, יכול להיות שיש לנו עוד מחשבות, אמרתי בואו נראה אם יש לנו.

יצחק כהן: התהליך מצוין, ניסן.

יצחק כהן: התהליך הוא טוב מאוד, המועמדים לא טובים.

עיסאווי פריג': אנחנו דנים בתהליך ש - - - אני מציע - - -

ניסן סלומינסקי: רגע, קארין ביקשה לדבר והיא עוד לא דיברה.

קארין אלהרר: למיטב הבנתי, הדיון שאתה כינסת הוא כדי להבין אם התהליך הוא נכון או לא נכון.

קארין אלהרר: כל החברים פה בחדר אומרים שהתהליך היה בסדר, מה שלא מוצא חן בעיניהם זה ששם כזה או אחר לא עולה לדיון.

יצחק כהן: קרנית פלוג.

יצחק כהן: אפשר להזכיר את השם המפורש.

ראובן ריבלין: זה לא כזה או אחר, המשנה לנגיד.

יצחק כהן: המשנה, כבר שנתיים מוכשרת לתפקיד.

ראובן ריבלין: מוכשרת, נקודה.

קארין אלהרר: בסופו של דבר התקבלה החלטה.

קארין אלהרר: מה שאני רוצה כן לבקש מממשלת ישראל, לקדם את העניין הזה כמה שיותר מהר כדי שבקרוב מאוד מאוד יהיה לנו נגיד.

קארין אלהרר: זה הכול.

קארין אלהרר: אם אין איזה שהיא השגה לגבי התהליך ואני לא חושבת שוועדת טירקל פעלה שלא בסדר, אני חושבת שהתהליך הוא בסדר גמור, אי אפשר באמת למנות חוקרים פרטיים שיבדקו מה לא בסדר - - -

יעקב ליצמן: רק לפריימריס.

קארין אלהרר: אני לא יודעת, אצלך יש פריימריס?

קארין אלהרר: תגיד לי אתה.

יעקב ליצמן: לא.

ראובן ריבלין: אני אגלה לך משהו, אצלי יש פריימריס.

קארין אלהרר: בסדר, נו ו-?

ראובן ריבלין: מי שלא צריך לחקור אותו לא חוקרים אותו.

ראובן ריבלין: זה הכול.

קארין אלהרר: אני אומרת, המועמדים ממלאים שאלון, הם חותמים שכל מה שהם כתבו נכון.

קארין אלהרר: בסופו של דבר זה טוב שיש שקיפות, הציבור מעלה דברים, וזה נכון וטוב, המועמדים האלה נפלו, היה באמת רצף, שרשרת אירועים שגרמה למצב שאין לנו נגיד.

קארין אלהרר: אני כן קוראת לממשלה לפעול כמה שיותר מהר על מנת שיהיה נגיד.

יצחק כהן: את ממליצה גם שישקלו את המועמדות של קרנית פלוג?

ניסן סלומינסקי: די, דקה.

ניסן סלומינסקי: רק שנייה.

יצחק כהן: בין יתר השיקולים, שישקלו גם את המועמדת קרנית?

קארין אלהרר: אני בטוחה שהמועמדות שלה גם נשקלה.

יצחק כהן: ואם לא?

ראובן ריבלין: את בטוחה?

ראובן ריבלין: בהרגשה.

ראובן ריבלין: את לא בטוחה.

יצחק כהן: את בהרגשה, את לא יודעת, ואם לא?

יעקב ליצמן: אני רוצה להציע משהו.

קארין אלהרר: אני לא מכירה את המועמדים האחרים.

ניסן סלומינסקי: רבותיי, עכשיו מי שרוצה להציע, או אם מישהו רוצה להוסיף, בואו נתחיל לסכם.

ראובן ריבלין: מה שאני יכול רק לומר לךְ, שקרנית פלוג היא משנה לנגיד, הומלצה על ידי הנגיד ועברה את ועדת טירקל.

יצחק כהן: והיא היום הנגיד בפועל.

ניסן סלומינסקי: טוב, עיסאווי.

עיסאווי פריג': בשני משפטים אני אומר, חברים, מהניסיון שלנו בכנסת וכל ההתנהלויות, החל מהרכבת הקואליציה, שמושכים עד הרגע האחרון, מנצלים את כל הזמן שעומד על פי חוק, המשך באישור התקציב, שמושכים את זה עד לרגע האחרון, מנצלים.

עיסאווי פריג': אם לא היה חוק היו מושכים את זה עוד שנה.

עיסאווי פריג': אין חוק מחייב.

עיסאווי פריג': כנ"ל בתהליך, אין בחוק שום דבר מחייב, התהליך הזה יכול להימשך חודשים אין ספור, החוק לא מחייב אותי.

עיסאווי פריג': אני פונה אליך בשם ועדת הכספים שנציע הצעת חוק ונתחייב, כקואליציה וכאופוזיציה, אמנם הקואליציה לא נמצאת כאן - - -

ראובן ריבלין: כמו מבקר המדינה.

עיסאווי פריג': חוק.

עיסאווי פריג': 40, 45 יום, חודשיים.

עיסאווי פריג': חוק.

עיסאווי פריג': תוך, עד פרק זמן.

עיסאווי פריג': וזה ייקח 60 יום, הם ינצלו את זה עד ליום האחרון, אבל חוק שיחייב.

עיסאווי פריג': זה מה שאנחנו צריכים.

עיסאווי פריג': תהליך/לא תהליך, הם ימשכו את זה.

ניסן סלומינסקי: טוב, אוקיי.

ניסן סלומינסקי: נלך לפי הסדר.

סתיו שפיר: לי יש שאלה דווקא על התהליך.

סתיו שפיר: קודם כל אני רוצה למחות על מה שנאמר פה בתחילת הדיון, כאילו שהאשמה בכך שאין לנו נגיד היום היא לא בממשלה, בראש הממשלה, אלא הציבור שמעז, שוב, להשמיע ביקורת ציבורית.

סתיו שפיר: אני מצפה מנבחרי הציבור שלי, כפי שאני מצפה מעצמי כנבחרת ציבור וכפי שאני מצפה מכל בן אדם שנושא בתפקיד משמעותי בציבור הישראלי, להיות אדם שמגיע לתפקיד עם ידיים נקיות וללא שלדים בארון.

סתיו שפיר: הנגידים שהוצאו, שפרשו מרצונם, אני לא מכירה אף אחד באופן אישי, אבל אני חושבת שבן אדם שלא היה חזק מספיק כדי לעמוד מול הביקורת, או בן אדם שכנראה הייתה שם איזה שהיא בעיה והוא מעדיף להסתיר אותה, הוא בן אדם שבאמת לא ראוי לתפקיד, להימצא בתפקיד בעל משמעות שכולל עמידה בלחצים, שבמהלך תפקידו הוא יצטרך לעמוד בלחצים הרבה יותר גדולים מאיזה אייטם בערוץ 10 שלא מוצא חן בעיניו, או בדה-מרקר.

סתיו שפיר: ופה צריך לשאול שאלה, אתה שאלת בתחילת הישיבה - - -

אראל מרגלית: זה לא היה הערה אישית, אם זה דה-מרקר קשה לעמוד.

סתיו שפיר: אמרת בתחילת הוועדה שלא מגיעים מועמדים מקצועיים ואני שואלת איך יגיעו לתפקיד הזה מועמדים מקצועיים שאינם מחוברים לאנשים הנכונים שיכולים להציע אותם.

סתיו שפיר: לכן אולי אנחנו צריכים לשקול להקים ועדת איתור במצב הזה ומיד לאחר שהנגיד הקיים מודיע על התפטרותו, מיד לאחר, לא להמתין יום אחד, לצאת לדרך ולחפש את המועמד המתאים ולהציע רשימה.

סתיו שפיר: יש הרבה מאוד אפשרויות למי צריך לשבת בוועדה הזו, כמה מועמדים להציע לראש הממשלה ולשר האוצר, מה צריכים להיות הנתונים שעל פיהם מציעים, אבל להציע לפניהם כמה אנשים עם תפיסות עולם מגוונות, או מתאימות, עם רזומה מתאים, עם ניסיון מתאים, ושראש הממשלה יתכבד לבחור מבין המועמדים שהוועדה כבר אישרה את הנגיד המתאים.

ניסן סלומינסקי: אז את כבר אומרת את מה שאני ניסיתי אולי לרמוז בהתחלה, שבמקום ועדת טירקל, שהיא בודקת רק היבט אחד של טוהר מידות, יכול להיות שצריכה לקום ועדה שתמליץ בפני ראש הממשלה על מישהו, כמו ועדת איתור שתבדוק את הכישורים ואת כל הדברים האחרים, שהיום ועדת טירקל לא מטפלת בהם בכלל.

ניסן סלומינסקי: כיום זה מוטל על ראש הממשלה ואני מניח שהוא עושה את זה, כי הרי הוא רוצה את היועץ הכי טוב מבחינתו - - -

סתיו שפיר: ואת ניקיון הכפיים לפני שמגיעים למצב הזה.

ניסן סלומינסקי: ודאי.

ניסן סלומינסקי: הוא לא בהכרח בחר, הוא לקח את סטנלי פישר, הוא לא היה מעורב כאן במדינת ישראל בשום פוליטיקה ולא כלום, או שהוא מביא אחרים, זאת אומרת לא מדובר כאן על מישהו - - - הוא רוצה יועץ טוב אמיתי שהוא יכול לעבוד איתו.

ניסן סלומינסקי: ואת זה ניסיתי לרמוז, אם אנחנו חושבים ביחד ששווה לעזור לראש הממשלה בזה שתוקם ועדת איתור שתעשה את הבדיקות המקצועיות, לא טוהר המידות, את טוהר המידות ועדת טירקל תעשה, זה בסדר, אלא שתעזור ותמליץ לו על מועמדים, זה משהו שאני אומר, לקבוע זמן וכו', אם היינו מתלכדים.

סתיו שפיר: ובנוסף, ניסן, חשוב מאוד לציין, אני חושבת שצריכה לצאת מהוועדה הזו גם ברכה על הביקורת הציבורית שהושמעה פה.

סתיו שפיר: קורה פה תהליך מדהים, שבו הציבור כבר לא יושב ושותק ולא מאמין לכל פרצוף שניבט אליו מהעיתון באופן עיוור ושואל שאלות ובוחן ולכן יכול להיות שניצלנו מאנשים שלא התאימו לתפקיד ושסחבו בעברם תכונות, כישורים או עבירות שלא היינו רוצים לראות בתור נגיד בנק ישראל

ניסן סלומינסקי: אוקיי.

ניסן סלומינסקי: נחום גוטנטג, תגיד לנו רק את מי אתה מייצג.

ניסן סלומינסקי: הוא נמצא פה והוא ביקש לדבר.

<נחום גוטנטג: שמי נחום גוטנטג, מהפורום המשפטי למען ישראל.

<נחום גוטנטג: רציתי לתרום לדיון בהיבט נוסף שלא הורחב.

<נחום גוטנטג: עד עכשיו דנו בהליך, בחלק האישי ודנו מעט מאוד בנושא של המהות של התפקיד של הנגיד.

<נחום גוטנטג: בנוסף להיותו יועץ כלכלי הוא גם מנהל הבנק, אבל הוא גם מנהל את המדיניות המוניטרית בצורה עצמאית, כפי שדיברנו.

<נחום גוטנטג: ההיבט הזה המהותי של המדיניות המוניטרית לא הודגש עד עכשיו.

<נחום גוטנטג: אני הייתי שואל את המועמד מה היא באמת אותה מדיניות שהוא רוצה לקדם על מנת לקדם את הכלכלה.

<נחום גוטנטג: שתי דוגמאות ובזה אני אסיים.

<נחום גוטנטג: למשל הנושא של הריבית - - -

ניסן סלומינסקי: מי היה שואל?

ניסן סלומינסקי: מאחר שאין כאן שימוע, אז כרגע אין מישהו שישאל מבחינתנו.

ניסן סלומינסקי: אם נמליץ שתקום ועדת איתור, היא תצטרך לשאול את השאלות האלה.

ניסן סלומינסקי: אם אין, אז אני מניח שראש הממשלה שואל אותו.

ניסן סלומינסקי: זאת אומרת זה לא קשור אלינו כרגע איזה שאלות לשאול אותו.

<נחום גוטנטג: רק בתור דוגמה - - -

ניסן סלומינסקי: זה ודאי, זה פשיטא, שמי שיצטרך לבדוק יצטרך לבדוק את המדיניות, את כל התפיסה, את הכישורים וכל הדברים.

ניסן סלומינסקי: מי שיצטרך לבדוק את זה ודאי שיבדוק את זה, זה לא קשור גם לוועדת טירקל שלא היא בודקת את זה, לא קשור אלינו, כי כרגע אין שימוע בפנינו.

<נחום גוטנטג: לכן אני מציע שכן יהיה שימוע במסגרת אותו הליך.

ניסן סלומינסקי: אוקיי, הבנתי.

<טידה שמיר: רק הערה לגבי ההצעה של ועדת איתור.

<טידה שמיר: בעניין הזה יש לבנק ישראל עמדה.

<טידה שמיר: פה הודגש שוועדת טירקל בודקת רק את טוהר המידות ולא את נושא הכישורים ותפיסות העולם, וככל שחושבים שמן הראוי שהממשלה תקים ועדת איתור כזאת, גם מינוי ועדת האיתור צריך להיות בידי הממשלה.

<טידה שמיר: אנחנו לא חושבים שזאת צריכה להיות ועדה ציבורית.

ניסן סלומינסקי: עוד מישהו כאן רוצה?

יעקב ליצמן: אני רציתי.

יעקב ליצמן: שני דברים.

יעקב ליצמן: אנחנו לא יכולים להגיד שאנחנו רוצים את קרנית פלוג.

יעקב ליצמן: אני לא חושב שזה יהיה נכון לעשות.

יעקב ליצמן: מה שאנחנו יכולים לעשות בכלל, ואני מתכוון גם הפעם וגם ככלל, שאוטומטית כל ממלא מקום יהיה מועמד גם לראש, לנגיד.

יעקב ליצמן: היא כרגע משמשת כממלא מקום, אז הכלל צריך להיות שאנחנו יכולים לפנות לראש הממשלה להגיד, היות שהיא ממלאת מקום, לשקול אותה גם כן.

ניסן סלומינסקי: מי אמר שהוא לא שקל?

יעקב ליצמן: לא, שטירקל יבדוק.

ניסן סלומינסקי: אבל לטירקל מגיעים כאלה שעברו כבר את המסננת.

יעקב ליצמן: אז אני משנה את התהליך.

יעקב ליצמן: אני אומר שטירקל אוטומטית, ביחד עם כל המועמדים, שיבדוק גם - - -

ניסן סלומינסקי: לא, אבל המועמדים שמגיעים לטירקל זה רק אלה שעברו את המסננת של מי שצריך לבדוק את הכישורים ותפיסות העולם.

יעקב ליצמן: אבל ממלא מקום שהיה כל הזמן?

ניסן סלומינסקי: אבל מי אמר שלא בדקו את זה?

יעקב ליצמן: זו ההצעה שלי.

ניסן סלומינסקי: אני אומר שיכול להיות שראש הממשלה או מי שצריך בדק את זה והחליט שלא להעביר אותה לטירקל.

יעקב ליצמן: אני לא חולק.

יעקב ליצמן: אני גם מסכים שהוא בדק, אבל אני אומר דבר אחד, אם יש מישהו שיושב כל כך הרבה שנים כממלא מקום, גם טירקל צריך לבדוק אותו.

עיסאווי פריג': בדק ולא מצא - - -

יעקב ליצמן: יש שלושה מועמדים, אז מה - - -

ניסן סלומינסקי: הפעם הוא הגיש שלושה, בדרך כלל מגישים אחד.

ניסן סלומינסקי: אתה מחייב אותו להגיש את זה גם, זה כבר לא יכול להיות.

יעקב ליצמן: מותר לבדוק.

יעקב ליצמן: לטירקל מותר לבדוק.

יעקב ליצמן: אולי היא הכי טובה?

ניסן סלומינסקי: נעשה כך.

ניסן סלומינסקי: מאחר שמה שהגענו כאפשרות זה להמליץ על ועדת איתור, עם תאריכים, לחלק של הכישורים, לא לחלק שקשור לטירקל.

עיסאווי פריג': מה לגבי הצעת חוק?

ניסן סלומינסקי: אני חושב שזו הצעה טובה.

יצחק כהן: תעלה את זה להצבעה.

ניסן סלומינסקי: אני לא מעלה להצבעה כרגע.

יצחק כהן: אתה מציע בשם עצמך.

עיסאווי פריג': מה לגבי חקיקה בנדון?

עיסאווי פריג': מגבלת הזמן בחקיקה.

ראובן ריבלין: אתה רוצה להוריד את הסמכות של שר האוצר וראש הממשלה?

ניסן סלומינסקי: ממש לא.

ראובן ריבלין: אז מה זה ועדת איתור?

ניסן סלומינסקי: לא, ועדת איתור זה להביא לפניו הצעות.

ראובן ריבלין: באיזה רמה?

ראובן ריבלין: ברמה של טירקל או ברמה המקצועית?

ניסן סלומינסקי: ברמה המקצועית.

ראובן ריבלין: טירקל הוא דבר אחר - - -

ניסן סלומינסקי: אמרתי, ברמה המקצועית.

ניסן סלומינסקי: אבל מאחר שהנושא הזה הוא נושא מהותי מאוד בתפיסה, אני לא רוצה לקבל כרגע החלטה.

ניסן סלומינסקי: שמענו, בואו נחשוב על זה, נבדוק, תהיה לנו עוד ישיבה שנוכל שם לנסות להתגבש ובינתיים אנחנו נתייעץ בנושא הזה, כל אחד עם עצמו ועם מי שהוא רוצה להתייעץ.

ראובן ריבלין: איש לא הטיל ספק ברמה המקצועית של אלה שהובאו לוועדת טירקל.

ראובן ריבלין: טירקל לא פסלה אף אחד משום היותו לא מקצוען.

ניסן סלומינסקי: לא, זה לא תפקידה.

ראובן ריבלין: לא, זה לא יפתור לך את הבעיה שלשמה התכנסנו.

ניסן סלומינסקי: לא, התכנסנו לדבר על ההליך.

ניסן סלומינסקי: אם הייתה ועדת איתור שבודקת, יכול להיות שהדברים היו קצת אחרת.

ניסן סלומינסקי: אולי, לא יודע להגיד.

ראובן ריבלין: פעם, ניסן, אחרי הכנסת ה-16, כשסיימתי את תפקידי כיושב ראש הכנסת ה-16 הייתה לי מסיבת עיתונאים והעיתונאים אמרו שבכנסת ה-16 היו תופעות קשות מאוד עם חברי כנסת שנבחרו לכנסת ומה אני מציע לעשות בעניין זה.

ראובן ריבלין: אמרתי להם, אני מציע שיבחרו חברי כנסת טובים, זה הכול.

ראובן ריבלין: עכשיו אני אומר לך, אני מציע שהממשלה תציג אנשים טובים שברגע אחד יאשרו אותם.

ראובן ריבלין: זה הכול.

עיסאווי פריג': ניסן, מה לגבי החקיקה?

ניסן סלומינסקי: אני אומר, אני רוצה שנחשוב על זה ויכול להיות שכן נציע.

ניסן סלומינסקי: אני הרי אמרתי שהנושא של זמן הוא חשוב, אני חושב שהוא חשוב.

ניסן סלומינסקי: העלינו רעיונות - - -

משה גפני: גם צריך לבחור ממשלה טובה.

עיסאווי פריג': רק משפט אחרון.

עיסאווי פריג': מונחת הצעת חוק בכנסת לגבי ההמלצה על ועדת איתור, מונחת, של ברוורמן ו - - -

ניסן סלומינסקי: ועדת איתור למה?

עיסאווי פריג': לנגיד.

עיסאווי פריג': האם אנחנו בהצבעה שלנו ממליצים עליה?

יצחק כהן: לא, אין הצבעה.

עיסאווי פריג': מונחת הצעת חוק.

יצחק כהן: אם יש הצבעה, גם ההצעה שלי.

ניסן סלומינסקי: אני לא עושה שום הצבעה.

ניסן סלומינסקי: אני אמרתי, העלינו רעיונות ואנחנו - - -

ראובן ריבלין: אדוני היושב ראש, אני רק רוצה לעזור.

ראובן ריבלין: אני אמרתי לגבי פלוג את דבריי כי אני חושב שבאמת היא טובה.

ראובן ריבלין: היא טובה והיא עברה את ועדת טירקל.

ראובן ריבלין: אבל אם אתה מדבר על תהליך, נדמה לי שההצעה שאתה מציע אינה פותרת שום בעיה, אלא רק מקשה יותר.

ראובן ריבלין: כרגע המצב הקונסטיטוציוני הוא שבסמכותם של ראש הממשלה ושר האוצר להמליץ בפני הממשלה על נגיד, כפי שסמכותו של שר הביטחון וראש הממשלה להמליץ על רמטכ"ל.

ראובן ריבלין: אתה יכול לבוא ולומר גם שאתה רוצה ועדת איתור לגבי רמטכ"ל, יבואו ויאמרו לך, מדוע ועדת איתור?

ראובן ריבלין: ולכן נדמה לי שההצעה שלך, צריך קודם שהממשלה - - -

ניסן סלומינסקי: רובי, עיקר ההמלצה שלי - - -

ראובן ריבלין: אם מזכיר הממשלה יאמר - - -

ניסן סלומינסקי: רובי, עיקר ההצעה שלי היה לגבי הזמן, לקבוע זמן.

ראובן ריבלין: זה בסדר.

עיסאווי פריג': לקבוע חקיקה לגבי הזמן, זה הכול.

עיסאווי פריג': מגבלת זמן.

ניסן סלומינסקי: אחר כך העלו את זה, אמרתי שזה דבר שאפשר לחשוב עליו.

יצחק כהן: אני רוצה משפט אחד לפרוטוקול.

יצחק כהן: אני רוצה שיירשם בפרוטוקול: 'לכבוד ראש הממשלה.

יצחק כהן: אנו, חברי ועדת הכספים החתומים מטה, פונים אליך ומבקשים להביא לוועדת טירקל גם את דר' קרנית פלוג כמועמדת לנגיד בנק ישראל והיום היא משמשת כממלא מקום נגיד בנק ישראל.

יצחק כהן: חתומים: יצחק כהן, אראל מרגלית, עיסאווי פריג', משה גפני, יעקב ליצמן, סתיו שפיר ואלעזר שטרן'.

יצחק כהן: יש פה רוב בוועדה.

יצחק כהן: אם היית מעמיד את זה להצבעה, זה הכי טוב.

ראובן ריבלין: לא כל מי שלא חתם לא מסכים עם זה.

יצחק כהן: ודאי.

יצחק כהן: ועוד הערה, רובי ריבלין מסכים עם זה - - -

ראובן ריבלין: אל תעיר בשמי, אני מבקש ממך.

ראובן ריבלין: אני אמרתי את דבריי.

יצחק כהן: זה חשוב לי לפרוטוקול, כי אנחנו נמשיך עם זה.

ראובן ריבלין: באמת פלוג מצוינת.

ניסן סלומינסקי: רבותיי, אני רק רוצה לומר שיכול להיות שאנחנו נשנה את הסדר של הישיבות, אני עוד אודיע, ויכול להיות שבמקום לדון על הבורסה, כי מתחיל להיות לחץ בנושא של העברות כספיות וסעיף 46.

ניסן סלומינסקי: אני לא רוצה להביא את זה לדיון לפני שאנחנו מקבלים הסבר מהאוצר, דנים על זה, מבינים מה המשמעות של הדבר הזה.

ניסן סלומינסקי: קבעתי את הדיון לישיבה שלישית, אז יכול להיות שאני אקדים את זה קודם ורק אחר כך את הבורסה.

ניסן סלומינסקי: אם נחליט, שימו לב לשינויים.

יצחק כהן: יש דיון על עודפים?

יצחק כהן: אמרו שיהיה דיון על עודפים היום, אין דיון על עודפים?

ניסן סלומינסקי: איזה עודפים?

ניסן סלומינסקי: אף אחד לא הגיש שום בקשה שאני יודע עליה בכלל.

יצחק כהן: משרד החינוך לא הגיש?

ניסן סלומינסקי: לצערי לא קיבלתי שום דבר.

ניסן סלומינסקי: רמזו לי שאולי ביום חמישי יעבירו.

ניסן סלומינסקי: אתה מבין את התרגיל של האוצר?

ניסן סלומינסקי: טוב, אוקיי, תודה רבה, הישיבה נעולה.